Urs Widmer (* 21 Mei 1938 in Basel, † 2 April 2014 in Zürich) was 'n Switserse skrywer en vertaler. Urs Widmer is as die seun van Walter Widmer, 'n vertaler, literatuurkritikus en hoërskoolonderwyser, gebore. Die bekende Duitse skrywer Heinrich Böll was 'n vriend van die Widmers en het dikwels besoek by hulle afgelê. Urs Widmer se Duits-onderwyser by die Realgymnasium Basel was die skrywer Rudolf Graber. Widmer het aan die universiteite van Basel, Montpellier en Parys in Germanistiek, Romanistiek en Geskiedenis gestudeer. In 1966 het hy sy doktersgraad in Basel met 'n tesis oor naoorlogse Duitse prosaliteratuur verwerf. Ná sy studies was Widmer aanvanklik as lektor by die uitgewery Walter Verlag in Olten, Switserland werksaam. Vervolgens het hy 'n soortgelyke pos by die Duitse Suhrkamp-uitgewery in Frankfurt am Main aanvaar. Hy het reeds ná 'n kort tyd uit dié pos bedank, maar in Frankfurt gebly waar hy tussen 1967 en 1984 as skrywer werksaam was. Widmer het in dié tyd resensies vir die dagblad Frankfurter Allgemeine Zeitung geskryf en as dosent in Nuwe Duitse Literatuur les aan die Universiteit van Frankfurt gegee.


Abiogenese is Huxley se benaming vir spontane generasie. A (sonder) + bio (lewe) + genese – die idee dat lewende organismes op een of ander manier vanuit nie-lewende materiaal geproduseer kan word. Pasteur en Virchow het dit tot 'n baie groot mate gediskrediteer deur die wet van Biogenese. Biogenese Biogenetiese wet Hierdie artikel is ’n saadjie. Voel vry om Wikipedia te help deur dit uit te brei.


'n Bloemlesing is 'n publikasie wat 'n versameling literêre werke van 'n skrywer of skrywers bevat. 'n Bloemlesing kan stukke van die beste skrywers bevat, of die beste stukke van 'n spesifieke skrywer. Dit kan 'n versameling van gedigte, kortverhale, toneelstukke, liedjies of uittreksels wees. Die woord "bloemlesing" is afgelei van die Grieks woord ἀνθολογία ('n versameling blomme). Die skrywes word hier met blomme vergelyk. 'n Bloemlesing moet nie met die volledige versameling werke, of oeuvre van 'n skrywer verwar word nie. Enkele voorbeelde ter illustrasie: Groot verseboek: 'n bloemlesing uit die Afrikaanse poësie; Diederik Johannes Opperman; Nasionale Boekhandel; 1952; ISBN 0624019853 Karakters op ons vlaktes: 'n bloemlesing uit die prosawerk; Jochem van Bruggen; Afrikaanse pers-boekhandel; 1961 Afrikaanse verse: 'n bloemlesing; DF Malherbe en Felix Vincent Lategan; Nasionale Boekhandel; 1965; ISBN 0624006549 Driesprong: 'n bloemlesing uit die gedigte van Celliers, Totius en Leipoldt; Tafelberg; 1978; ISBN 0624011682 Wikimedia Commons het meer media in die kategorie Bloemlesing. Hierdie artikel is ’n saadjie.


Naeltjies is die aromatiese blomknoppe van die naeltjieboom (Syzygium aromaticum) in die familie Myrtaceae. Hulle is inheems aan die Molukke-eilande in Indonesië en word algemeen gebruik as 'n spesery. Naeltjies word hoofsaaklik kommersieel geoes in Indonesië, Indië, Madagaskar, Zanzibar, Pakistan, Sri Lanka en die grootste produsent, Pemba-eiland, net langs die kus van Tanzanië. Die naeltjieboom is 'n immergroen plant wat 8 tot 12 m hoog groei, met groot blare en blomme gegroepeer in terminale trosse. Die blomknoppe het aanvanklik 'n ligte kleur wat geleidelik groen word en dan na 'n helderrooi verander wanneer dit gereed is om te oes. Naeltjies word geoes op 1.5-2.0 cm lengte en bestaan uit 'n lang kelk wat eindig in vier verspreide kelkblare en vier ongeopende blare wat 'n klein sentrale bal vorm. Terwyl dit histories in die Weste gebruik word vir tandpyn, het die Amerikaanse Food and Drug Administration (FDA) eugenol (een van die chemikalieë wat in naeltjieolie voorkom) se doeltreffendheid afgegradeer. Die FDA glo nou daar bestaan nie genoeg bewyse dat eugenol effektief is teen tandpyn nie.


Die Rolls-Royce Trent is 'n familie van drie-spoel, hoë-omleidingturbowaaier vliegtuigenjins wat deur Rolls-Royce plc vervaardig word. Almal is ontwikkel uit die RB211 met stukraggraderings van 240-420 kN (53 000 tot 95 000 lbf). Weergawes van die Trent is in diens op die Airbus A330, A340, A380, Boeing 777 en 787, en 'n variant is ontwikkel vir die komende A350 XWB. Die Trent is ook aangepas vir mariene en industriële toepassings. Sedert sy eerste vlug in Augustus 1990 as die Trent 700-model ondervind die Trent aansienlike wêreldwye kommersiële sukses. Dit is gekies as bekendstellingsenjin vir beide van die Boeing 787 se variante (Trent 1000), die A380 (Trent 900) en die A350 (Trent XWB). Die totale aandeel van die mark waarin hy meeding, is sowat 40%. Die goeie verkope van Trentfamilie-enjins het Rolls-Royce die tweede grootste verskaffer gemaak van groot siviele turbowaaiers na General Electric, en daarmee die mededinger Pratt & Whitney na die derde posisie afgeskuif. Singapore Airlines is tans die grootste operateur van Trent-enjins, met vyf variante in diens of op bestelling.


Michael Daniel Higgins (Iers: Mícheál D. Ó hUiginn; * 18 April 1941) is die negende en huidige president van Ierland, 'n amp wat hy sedert 11 November 2011 beklee. Voor sy verkiesing as Ierse staatshoof het hy as voorsitter van die Ierse Arbeidersparty (Labour Party) gedien. As afgevaardigde in die Ierse parlement (Teachta Dála) het hy die kiesafdeling Galway West verteenwoordig en tussen 1993 en 1997 as Ierse minister van kuns, kultuur en Gaeltachtaí (Ierssprekende gebiede) gedien. Naas sy politieke loopbaan het Higgins hom ook as digter, sosioloog, skrywer en televisie-aanbieder bekwaam. Michael D. Higgins het in April 2014 'n staatsbesoek aan die Verenigde Koninkryk gebring – die eerste ooit van 'n Ierse staatshoof. "Michael D. Higgins elected President of Ireland". RTÉ News (in Engels). 29 Oktober 2011. Geargiveer vanaf die oorspronklike op 5 September 2019. Besoek op 13 Junie 2016. O'Leary, Jennifer (28 Oktober 2011). "Who is Michael D Higgins?". BBC News (in Engels). Geargiveer vanaf die oorspronklike op 31 Julie 2019.


Dnipropetrofsk-oblast (Oekraïens: Дніпропетровська область, Russies: Днепропетро́вская о́бласть) is 'n oblast (of gebied) in Oekraïne. Die oblast is ook die tweede grootste (naas Odessa) ten opsigte van sy oppervlakte in die land. Die hoofstad en grootste stad van die oblast is Dnipro (ook bekend as Dnepr). Alhoewel Oekraïens die enige amptelike taal in die oblast is, word Russies sedert 2012 as 'streektaal' erken. Tale (2001-sensus): Oekraïens (67%), Russies (31,9%), Wit-Russies (0,2%). Etniese verdeling (2001-sensus): Oekraïners (79,3%), Russe (17,6%), Wit-Russiese (0,8%). Deelgebiede van Oekraïne www.kyivpost.com (en) Hierdie artikel is ’n saadjie. Voel vry om Wikipedia te help deur dit uit te brei.


Microceratus ("met klein horings") was ’n genus klein seratopsiër-dinosourusse wat in die Kryt-periode in Asië voorgekom het. Hy het op twee bene geloop en het kort arms gehad, asook ’n kenmerkende seratopsiër-kraag en snawelagtige bek. Hy was moontlik sowat 0,6 meter lank. Hy was een van die eerste seratopsiërs (dinosourusse met horings) in Mongolië. Die tipe-spesie, "Microceratops" gobiensis, is in 1953 die eerste keer deur Bohlin beskryf. Die genusnaam het egter reeds aan ’n ander dier behoort en die nuwe naam Microceratus is in 2008 deur Mateus geskep. Microceratus was nes ander seratopsiërs plantvreters. Hulle het waarskynlik die plante gevreet wat in dié tyd voorgekom het: varings, broodbome en konifers. Hulle sou die blare of naalde met hul skerp snawel afgebyt het. Mateus, O (2008). "Two ornithischian dinosaurs renamed: Microceratops Bohlin 1953 and Diceratops Lull 1905". Journal of Paleontology. 82 (2): 423. doi:10.1666/07-069.1. http://www.thescelosaurus.com/ceratopsia.htm Geargiveer 7 Desember 2009 op Wayback Machine


Warangiërs, Warjage of Varangiërs of Varjage (Russies: Варяги, Varjagi) is 'n benaming vir die Wikings of Noormanne wat vanuit Skandinawië na die Russiese Laaglande in die ooste getrek het om handel te dryf, as huursoldate te dien, of om hulle daar te vestig. Hulle was die stigters van die Slawiese staat Kiëf-Roes, wat 'n voorloper was tot die latere Rusland. Die Griekse woord Várangos en die Oud Oos-Slawiese varęgŭ is beide afgelei van die Oudnoorse væringi, wat oorspronklik 'n samestelling uit vár (belofte) en gengi (metgesel) was, en wat ongeveer "'n geswere persoon" of "'n vreemdeling wat tot diens by 'n nuwe feodalistiese heer as dienaar of beskermling gesweer is" beteken. In die vroeë Middeleeue reis Sweedse Wikings deur die Russiese riviere en bou handelsnedersettings al langs hierdie riviere in wat later bekend sou staan as die handelsroete van die Warangiërs na die Grieke. Die Grieke verwys hier na die welvarende Bisantynse Ryk (wat oorspronklik die oostelike deel van die vroeëre Romeinse Ryk was) wat die oostelike Middellandse See-gebied, Anatolië, die Balkanskiereiland, en die Swartsee beheer het.


Die frase nomen nudum (meervoud: nomina nuda) is ’n Latynse term wat "naakte naam" beteken. Dit word in taksonomie gebruik, veral in dier- en plantname. Dit word soms kursief geskryf, na gelang van ’n publikasie se styl. Dit word gebruik vir ’n naam wat soos die wetenskaplike naam van ’n organisme lyk, en wat moontlik aanvanklik bedoel was om een te wees, maar nie een is omdat dit (nog) nie amptelik beskryf en gepubliseer is nie. Dit word dus nie amptelik as ’n wetenskaplike naam beskou nie. ’n Ander wetenskaplike kan dus ’n naam publiseer wat presies dieselfde gespel word wanneer hy ’n organisme amptelik beskryf, en die naam word dan amptelik ’n wetenskaplike naam. "What is a nomen nudum?". International Commission on Zoological Nomenclature. Geargiveer vanaf die oorspronklike op 13 Maart 2016. Besoek op September 11, 2010.


Alvarezsauroidea was ’n groep klein Maniraptora-dinosourusse. Die eerste fossiel is in die 1990's erken. Sedertdien het die getal vondste drasties toegeneem – die meeste is in China ontdek, maar ook in Noord- en Suid-Amerika en Europa. Hulle het van die Laat Jura to die Laat Kryt bestaan. Die grootte van die Alvarezsauroidea-fossiele wissel van 0,5 tot 2 m, maar sommige lede kon groter gewees het. Die grootste lid was Haplocheirus. Vanweë dié dier se grootte en sy basale posisie, lyk dit of Alvarezsauroidea algaande kleiner geword het. Hoewel dit seldsaam is in dinosourusse, het dit ook in Paraves voorgekom. Die presiese plek van Alvarezsauroid is steeds onseker. Eers is gedink dit is ’n sustergroep van Avialae (voëls) of deel van Avialae. Hulle is beskou as nie-vlieënde voëls omdat hulle baie soortgelyke eienskappe gehad het. Hierdie verwantskap is egter heroorweeg ná die vonds van primitiewe vorms soos Haplocheirus, Patagonykus en Alvarezsaurus, wat nie voëlagtige eienskappe toon nie. Die diere se posisie is steeds omstrede. Hulle word binne Coelurosauria geplaas in Maniraptora of as ’n sustertakson van Ornithomimosauria binne Ornithomimiformes.


Tsjerniftsi-oblast (Oekraïens: Чернівецька область, Roemeens: Regiunea Cernăuţi) is 'n oblast in westelike Oekraïne. Die hoofstad en grootse stad van die oblast is Tsjerniftsi (Roemeens: Cernăuţi). Die oblast is die kleinste ten opsigte van sy oppervlakte in die land. Tale (2001-sensus): Oekraïens (75,6%), Roemeens (11,9%), Moldawies (6,8%), Russies (5,3%). Etniese verdeling (2001-sensus): Oekraïners (75,0%), Roemeniërs (12,5%), Moldowiërs (7,3%), Russe (4,1%). Deelgebiede van Oekraïne Hierdie artikel is ’n saadjie. Voel vry om Wikipedia te help deur dit uit te brei.


John Singer Sargent (* 12 Januarie 1856, † 14 April 1925) was 'n Amerikaanse kunstenaar wat vanweë sy verbeeldingryke portrette van hooggeplaaste Edwardiane en hul luukse lewe as die "leidende portretskilder van sy generasie" beskou word. Gedurende sy loopbaan het hy sowat 900 olieskilderye en meer as 2 000 waterverfskilderye asook 'n groot aantal sketse en kooltekeninge geskep. Daarnaas het hy met sy werke ook sy reise dwarsdeur die wêreld gedokumenteer, vanaf Venesië na Tirool, Korfu, die Midde-Ooste, Montana, Maine en Florida. Wikimedia Commons het meer media in die kategorie John Singer Sargent. Hierdie artikel is ’n saadjie. Voel vry om Wikipedia te help deur dit uit te brei.


Die ampere (simbool: A), dikwels verkort tot amp, is die SI-basiseenheid van elektriese stroom, vernoem na die Franse wiskundige en fisikus André-Marie Ampère (1775–1836), wat saam met die Deense fisikus Hans Christian Oersted as die vader van elektromagnetisme beskou word. Volgens die 2019-herdefinisie van die SI-basis-eenhede word die ampere gedefinieer deur die grootte van die elementêre lading te stel op 1,602176634×10−19, wat beteken 'n ampere is 'n elektriese stroom gelykstaande aan 1019 elementêre ladings wat elke 1,602176634 sekondes verbygaan. Voor die herdefinisie is die ampere gedefinieer as die stroom wat deur 2 parallelle drade 1 meter uitmekaar gevoer moet word om 'n magnetiese krag van 2×10−7 newton per meter te produseer. Die ampere is vernoem na die Franse fisikus en wiskundige André-Marie Ampère (1775–1836), wat elektromagnetisme bestudeer het en die grondslag van elektrodinamika gelê het. Ter erkenning van Ampère se bydraes tot die skepping van moderne elektriese wetenskap, het 'n internasionale konvensie, onderteken by die 1881 International Exposition of Electricity, die ampere as 'n standaardeenheid van elektriese meting vir elektriese stroom vasgestel.


Die Trans-Wes-Afrikakus-Grootpad is 'n transnasionale hoofwegprojek om 12 Wes-Afrika-kuslande in die noord-weste van die streek te skakel, van Mauritanië na Nigerië in die ooste, met voerderpaaie tussen twee reeds bestaande land-ingeslote lande, Mali en Burkina Faso. Die oostelike einde van die hoofweg is by Lagos, Nigerië. Sommige organisasies soos die Ekonomiese Gemeenskap van Wes-Afrika-state (ECOWAS) oorweeg dit om die westelike einde by Nouakchott, Mauritanië te maak, terwyl ander soos die Ekonomiese Kommissie van die Verenigde Nasies vir Afrika dit oorweeg om Dakar, Senegal die einde te maak. Dit gee aanleiding tot die volgende alternatiewe name vir die pad: Nouakchott-Lagos-Grootpad Lagos-Nouakchott-Grootpad Dakar-Lagos-Grootpad Lagos-Dakar-Grootpad Trans-Afrika hoofweg 7 in die transkontinentale padnetwerk


Moet nie met die kleur akwa verwar word nie. Akwamaryn is 'n kleur, 'n ligte skakering van lentegroen wat na siaan toe neig. Volgens verskeie kleurskemas word akwamaryn as volg voorgestel: Lys van kleure


Avokado is die kleur van 'n avokadopeer se skil. Volgens verskeie kleurskemas word avokado as volg voorgestel: Lys van kleure


St Mary's-abdy, Melrose, algemeen bekend as Melrose-abdy is 'n geruïneerde Cisterciaanse klooster in Melrose, Roxburghshire, in Skotland. Hierdie artikel is ’n saadjie. Voel vry om Wikipedia te help deur dit uit te brei.


Hemelblou is 'n baie ligte skakering van blou kleur. Volgens verskeie kleurskemas word hemelblou (Pantone) as volg voorgestel: Lys van kleure


Die slankstekelplooibek (Gerres oyena) is 'n vis wat voorkom in die Indiese-Pasifiese area en aan die ooskus van Afrika tot by Kosibaai. In Engels staan die vis bekend as die Slenderspine pursemouth. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Wallace, J.H.; Kok, H.M.; Beckley, L.E.; Bennett, B.; Blaber, S.J.M.; Whitfield, A.K. "South African estuaries and their importance to fishes". Suid-Afrikaanse tydskrif vir wetenskap (May 1984 uitg.). 80.AS1-onderhoud: meer as een naam: authors list (link) Coastal Fishes of Southern Africa. Phil & Elaine Heemstra. 2004. ISBN 1-920033-01-7 Foto op fishbase Hierdie artikel is ’n saadjie. Voel vry om Wikipedia te help deur dit uit te brei.


Die Sweepvin-plooibek (Gerres filamentosus) is 'n vis wat selde gesien word in Suider-Afrika. In Engels staan die vis bekend as die Threadfin pursemouth. Hierdie vis was verwar met Gerres macracanthus. Alfabetiese lys van visse Lys van Suider-Afrikaanse visse volgens wetenskaplike name Lys van varswater visfamilies Lys van visfamilies Coastal Fishes of Southern Africa. Phil & Elaine Heemstra. 2004. ISBN 1-920033-01-7 IUBN (en) Quoy J. R. C. & Gaimard J. P., 1824-1825. Description des Poissons. Chapter IX. A: Freycinet, L. de, Voyage autour du Monde...exécuté sur les corvettes de L. M. "L'Uranie" et "La Physicienne," pendant les années 1817, 1818, 1819 et 1820. Parys. Voyage Uranie, Zool. . 192-401. uBio (en) Cuvier, G., 1829. Le Règne Animal, distribué d'après son organisation, pour servir de base à l'histoire naturelle des animaux et d'introduction à l'anatomie comparée. Edition 2. Le Règne Animal, distribué d'après son organisation, pour servir de base à l'histoire naturelle des animaux et d'introduction à l'anatomie comparée.


Die eerste brief van Petrus is die 21ste boek in die Nuwe Testament van die Bybel. Die hoofdoel van die brief is om gelowiges wat verspreid gewoon het in die noordelike streke van Klein-Asië en wat ter wille van hulle geloof vervolg en onderdruk word, te bemoedig. Jesus Christus se dood, opstanding en beloofde wederkoms is hulle vaste fondament sodat hulle kan aanhou glo, hoop en volhard. Hulle word opgeroep om as 'n koninklike priesterdom en heilige volk getrou te bly aan hulle Verlosser deur wie hulle duur gekoop is. Hulle moet in die Christelike lewenswandel volhard. By die wederkoms van die Here wag daar 'n beloning vir hulle. Die Bybel: Nuwe vertaling (Bybelgenootskap van Suid-Afrika)


Filmspoed is die graad van ’n fotografiese film se gevoeligheid vir lig. Dit word volgens verskeie skale gemeet, waarvan die mees onlangse die ISO-stelsel is. ’n Verwante stelsel word in digitale kameras gebruik. Relatief onsensitiewe films, met ’n ooreenstemmende lae ISO-nommer, vereis meer beligting om dieselfde beelddigtheid te produseer as ’n sensitiewer film, en dit word dus ’n "stadige film" genoem. Baie sensitiewe films word "vinnige films" genoem. In beide film- en digitale fotografie lei die vermindering van beligting vanweë hoër sensitiwiteit tot ’n laer beeldgehalte. Hoe hoër die sensitiwiteit, hoe "korrelriger" sal die beeld dus wees. Die standaarde ASA (vir American Standards Association) en DIN (vir Deutsches Institut für Normung) word sedert 1974 gekombineer in die ISO-standaard. (Die DIN-standaard word gewoonlik deur 'n gradeteken gevolg, bv. 21°) Hoewel die meetmetodes vir ISO/ASA en DIN op verskillende uitgangspunte gebaseer is, word die volgende omrekenings algemeen gebruik (van lae na hoë gevoeligheid): Let daarop dat die DIN-waarde met drie toeneem vir elke verdubbeling van die ISO/ASA-waarde.


HMS Invincible (R05) was die Britse Vloot se hoofskip van die drie ligte vliegdekskepe in sy klas. Hy is op 3 Mei 1977 ter water gelaat as die sewende skip om dié naam te dra. Invincible was van April tot Junie 1982 in aksie in die Falklandoorlog toe hy ontplooi is saam met HMS Hermes. Hy het die leisels as vlagskip van die Britse Vloot oorgeneem nadat Hermes aan Indië verkoop is. Invincible is ook ontplooi in die Slawiese oorloë en die Irakse Oorlog. In 2005 is hy afgelê en uiteindelik vir skroot verkoop aan die Turkse maatskappy "Leyal Ship Recycling" in Februarie 2011. Hierdie artikel is ’n saadjie. Voel vry om Wikipedia te help deur dit uit te brei.


Thabong (beteken "plek van geluk" in Suid-Sotho) is 'n groot nedersetting op die goudvelde van die Vrystaatprovinsie in Suid-Afrika. Die dorp is gestig gedurende die jare van skeiding van wit en swart mense; asook die dorp van Bronville vir bruin mense aangrensend aan die stad Welkom, om werkers te huisves wat in die wêreld se rykste goudmyne gewerk het. Die dorp vorm deel van die Matjhabeng Plaaslike Munisipaliteit in die Lejweleputswa-distriksmunisipaliteit, wat insluit Welkom. Die dorp bestaan uit 'n verskeidenheid mense as gevolg van werkers wat uit verskeie lande soos Lesotho, Zimbabwe, Mosambiek, ens. kom werk het in die myne van Goldfields. Die mees gesproke taal in Thabong is Sotho gevolg deur Xhosa. Vandag het die townships van Thabong en Bronville 'n bevolking van ongeveer 200 000 inwoners. Gewoonlik word verwys na Thabong, met sy 49 onderdele, as die kombinasie van beide Thabong en Bronville ('n voormalige Bruin township) al word Bronville as 'n onafhanklike dorp van Welkom geklassifiseer. "Hoofplek Thabong". Sensus 2011.


Braamfontein (deur sy bewoners dikwels kortweg Braamies genoem) is 'n voorstad van Johannesburg, met 'n bevolking van 7 007 (2001). Die Nelson Mandelabrug en Grondwetlike Hof van Suid-Afrika is in Braamfontein geleë. Die voorstad het eers as Clifton bekendgestaan, maar die naam is later verander na Braamfontein, na aanleiding van die plaas Braamfontein waarop dit uitgelê is. Die fontein in die naam was in omgewing van die huidige Melville, wat ook op die plaas uitgelê is. Op 19 Februarie 1896 was daar 'n massiewe dinamietontploffing hier in Braamfontein wat tientalle lewens geëis en talle geboue in puin gelê het, onder meer die eerste kerkgebou van die NG gemeente Fordsburg. Ds. Abraham Kriel het ná die eerste begrafnis van 127 slagoffers "soos 'n kind gesnik". "Subplek Braamfontein". Sensus 2001. "braamies.co.za: Discover Braamies - Glory Days & Urban Haze. Besoek op 1 Mei 2020". Geargiveer vanaf die oorspronklike op 27 Junie 2017. Besoek op 1 Mei 2020. The Heritage Portal, 26 Februarie 2016 – Unanswered Questions 120 Years after the Great Braamfontein Dynamite Explosion Hierdie artikel omtrent 'n plek in Johannesburg is slegs ’n saadjie.


François Gilbert Léopold Silly, bekend as Gilbert Bécaud (* 24 Oktober 1927 in Toulon; † 18 Desember 2001 in Parys), was 'n Franse sanger, komponis, pianis en akteur. Bécaud het gedurende sy loopbaan 33 keer in die Paryse musiekteater Olympia opgetree waar hy in 1954 sy eerste groot sukses behaal en weens sy swing-styl, die energieke aard van sy vertonings en die groot geesdrif waarmee sy sangkuns deur gehore ontvang is (dikwels het sy aanhangers so opgewonde geraak dat hulle hul sitplekke stukkend geslaan het) die bynaam Monsieur 100 000 Volt gekry het. Bécaud het die indruk geskep dat hy steeds in beweging was, asof hy elektries gelaai was. Ander tipiese kenmerke van sy optredes was die donkerblou pak, wit hemp en sy blou das met wit kolletjies wat hy steeds gedra het. Gilbert Bécaud is ná 'n loopbaan van meer as vyftig jaar op 18 Desember 2001 in die ouderdom van 74 aan boord van sy Paryse huisboot Aran aan longkanker oorlede. Hy is langs die aktrise Marie Trintignant in afdeling 41 van die bekende Paryse Père-Lachaise-begraafplaas ter ruste gelê.


Narsisme of narsissisme is die soeke na bevrediging deur ydelheid, of die egotistiese bewondering van ’n mens se eie fisieke of geestelike eienskappe wat ontstaan uit ’n arrogante trots. Die term het ontstaan uit die mite van Narsissus in die Griekse mitologie wat verlief geraak het op sy eie spieëlbeeld in ’n waterpoel. As narsisme te ver gedryf word, kan dit as ’n geestesteuring, narsistiese persoonlikheidsteuring, geklassifiseer word. Die steuring kom voor in die Diagnostiese en Statistiese Handleiding van Geestesteurings (DSM). Vier dimensies van narsisme as ’n persoonlikheidstrek is al geskets: leierskap/outoriteit, superioriteit/arrogansie, selfbeheptheid/selfbewondering en uitbuiting/geregtigheid. Hierdie kriteria is al gekritiseer omdat hulle ’n kennis van bedoeling veronderstel (byvoorbeeld die frase "voorgee om te wees"). Gedrag is egter waarneembaar, maar bedoeling nie. Klassifikasie vereis dus aannames wat getoets moet word voordat hulle as feite aangeneem kan word, veral as in ag geneem word dat verskeie verduidelikings gemaak kan word oor hoekom ’n persoon hierdie gedrag openbaar. Die Amerikaanse psigiaters Hotchkiss en Masterson het ’n paar goed geïdentifiseer wat hulle noem die sewe dodelike sondes van narsisme: Die lewe is ’n verhoog, en wanneer die gordyn ná ’n bedryf sak, is dit klaar en vergete.


Die Verenigde Koninkryk se Onafhanklikheidsparty (Engels: UK Independence Party, ook bekend as UKIP /ˈjuːkɪp/) is 'n regse politieke party in die Verenigde Koninkryk, gestig in 1993. Die waarnemende leier van die party is Neil Hamilton. Wikimedia Commons het meer media in die kategorie Verenigde Koninkryk Onafhanklikheidsparty. (en) ukip.org - Die party se amptelike webwerf Hierdie artikel is ’n saadjie. Voel vry om Wikipedia te help deur dit uit te brei.


Geestesgesondheid (of gedragsgesondheid) is ’n vlak van psigologiese welsyn, of ’n afwesigheid van geestesteurings; dit is die "sielkundige toestand van iemand wat op ’n bevredigende vlak van emosionele en gedragsaanpassing funksioneer". Volgens die Wêreldgesondheidsorganisasie (WGO) sluit geestesgesondheid onder meer in subjektiewe welsyn, outonomie, bekwaamheid en die bereiking van ’n persoon se intellektuele en emosionele potensiaal. Dit sluit ook in die hantering van die normale stres van die lewe, produktiewe werk en ’n bydrae tot die gemeenskap. Kulturele verskille, subjektiewe evaluerings en mededingende professionele teorieë kan egter beïnvloed hoe geestesgesondeheid gedefinieer word. Die term "gedragsgesondheid" word verkies bo "geestesgesondheid". Iemand wat probleme met sy gedragsgesondheid ondervind, kan stres, depressie, angs, verhoudingsprobleme, hartseer, verslawing, AGHS of leerprobleme, gemoedsteurings of ander psigologiese probleme ondervind. Terapeute, sielkundiges en dokters kan gedragsgesondheid help bevorder met behandelings soos terapie, berading of medikasie. ’n Nuwe terrein, wêreldwye geestesgesondheid, is die bestudering, navorsing en toepassing van metodes om geestesgesondheid vir alle mense wêreldwyd te bevorder.


Pietermaritzburg-lughawe (IATA-kode: PZB, ICAO: FAPM), voorheen bekend as Oribi Lughawe, is 'n lughawe in Pietermaritzburg, in KwaZulu-Natal, Suid-Afrika. Die lughawe bedien die stad van Pietermaritzburg en omgewing sowel as die westelike voorstede van Durban. Die lughawegebou en aanlêkaai is in 2013 opgegradeer. Airlink — O.R. Tambo Internasionale Lughawe, Johannesburg Federal Air — Ulundi Lughawe South African Express — O.R. Tambo Internasionale Lughawe Kommunikasiefrekwensie 122.0 MHz Howickwaterval Midmardam Vallei van 'n Duisend Heuwels http://www.sanews.gov.za/south-africa/pmb-airport-gets-makeover http://www.caa.co.za/ http://www.kzntopbusiness.co.za/site/parastatals


Coenraad Beyers (1893–1975) was 'n Suid-Afrikaanse historikus, argivis en heraldikus. Hy het in 1944 die Hertzogprys vir Wetenskaplike Prosa gewen vir sy werk Die Kaapse Patriotte. Hy was werksaam in die Staatsargief vanaf 1927 en was die Hoofargivis van 1944 tot en met sy aftrede in 1953. In 1959 is hy aangestel as hoof van die Buro vir Heraldiek en Heraldiekraad wat deur die Departement van Onderwys, Kuns en Wetenskap bedryf is. Die Buro vir Heraldiek en Heraldiekraad is in 1963 in die lewe geroep en Beyers is aangestel as Staatsheraldikus. In 1964 word hy opgevolg deur Norden Hartman. Hy het in 1971 finaal afgetree. Suid-Afrikaanse heraldiek Gedeeltelik vertaal uit die Engelse Wikipedia. http://www.freebase.com/m/04d__qw[dooie skakel] besoek op 2 Februarie 2015


Doringkloof is 'n voorstad in Centurion, in die suide van Pretoria, Suid-Afrika. Doringkloof is geleë suid van Lyttelton Manor en noord van Irene en grens aan die hoofstraat (Bothalaan) wat na die Fonteinedal loop. Doringkloof Tennisklub (op die hoek van Jakaranda- en Swarthoutstraat) Laerskool Doringkloof NG Gemeente Doringkloof Doringkloof-winkelsentrum "Subplek Doringkloof". Sensus 2011. Hierdie artikel omtrent 'n plek in Pretoria en omgewing is slegs ’n saadjie. Jy kan Wikipedia help deur dit uit te brei.


Tampa is 'n groot stad in die deelstaat van Florida. Dit is 'n belangrike handel-, nywerheids- en opvoedkundige sentrum. Dit lê op die weskus van Florida, in die Tampabaai en digby die Golf van Meksiko. Dit het 'n bevolking van sowat 347 645 mense (grootstadsgebied: 2 824 724 inwoners). V.S.A. Sensusburo jaarlikse skatting van die bevolking van Metropolitaanse en Mikropolitaanse statistiekgebiede: 1 April 2010 tot 1 Julie 2011, (in EXCEL) Verkry op 2 Augustus 2012 Hierdie artikel is ’n saadjie. Voel vry om Wikipedia te help deur dit uit te brei.


Alexander V gebore Petros Philargos ook Petrus van Candia of Petrus Philargos genoem (Candia = Kreta) was 'n teenpous tydens die Westerse Skisma met sy setel in Pisa. Hy was 'n teenpous van Pous Gregorius XII van 1409 tot aan sy dood in 1410. Alexander was Grieks van afkoms, gebore op Kreta. Hy was 'n Franciskaner monnik en het gestudeer aan die universiteite van Oxford en Cambridge. Hy is aangestel as kardinaal deur Pous Innocentius VII op 12 Junie 1407 en was aartsbiskop van Milaan. Die konsilie van Pisa in 1409 het probeer om die Westerse Skisma te beëindig deur beide Pous Gregorius XII en Teenpous Benedictus XIII af te set en Alexander as nuwe pous te kies. Dit het nie gewerk nie en nou was daar drie pouse, een in Rome een in Avignon en een in Pisa. Alexander het die steun gehad van die grootste deel van die Christelike wêreld naamlik die kerke in Frankryk, Engeland, Boheme en 'n groot deel van Duitsland. In 1410 het hy aartsbiskop Zbynek van Praag opdrag gegee om die werke van die hervormer Wycliffe te verbrand.


Poeierblou is 'n kleur, 'n vaal skakering van blou. Volgens verskeie kleurskemas word poeierblou as volg voorgestel: Lys van kleure


Laventel is 'n kleur, 'n ligpers skakering van blou. Volgens verskeie kleurskemas word laventel as volg voorgestel: Lys van kleure Laventel


Blougroen is die kleur in die middel tussen blou en groen op die outydse RGB (rooi-geel-blou)-kleurwiel. Volgens verskeie kleurskemas word blougroen as volg voorgestel: Lys van kleure


Die kleur terracotta is 'n aardse skakering van bruin, gewoonlik gebruik in bouwerk en landskapverfwerk. Volgens verskeie kleurskemas word terracotta as volg voorgestel: Lys van kleure


Gliese 832 c is ’n eksoplaneet sowat 16 ligjare van die Aarde af in die sterrebeeld Kraanvoël. Dit wentel in die bewoonbare sone om ’n rooidwergster, Gliese 832. Dit is die vierde naaste moontlike bewoonbare eksoplaneet. Die naaste een is Tau Ceti e, sowat 11,9 ligjare van die Aarde af. Gliese 832 c het ’n massa van sowat 5,4 keer dié van die Aarde. ’n Deel van sy wentelbaan is naby die binneste rand van die bewoonbare sone. Dit het vermoedelik min of meer dieselfde temperatuur as die Aarde, maar dit sal afhang van hoe ellipties sy wentelbaan is. Vanweë sy groot massa kan dit ook ’n digte atmosfeer hê en dan sal dit meer soos die planeet Venus wees – taamlik onbewoonbaar. Die planeet wentel elke sowat 36 dae om die ster. Hoewel dit baie nader aan sy ster is as die Aarde aan die Son, is Gliese 832 ’n rooidwerg en die planeet kry dus min of meer dieselfde energie van sy ster as die Aarde. Bewoonbare sone Superaarde Wittenmyer, R. A. (2014-06-21). "GJ 832c: A super-earth in the habitable zone".


Dianthus is ’n blomgenus van sowat 300 spesies in die familie Caryophyllaceae, wat inheems is aan veral Europa en Asië, met ’n paar spesies in Suider- en Noord-Afrika en een spesies in Noord-Amerika. Een van die bekendste spesies is die angelier, D. caryophyllus. Die spesies is hoofsaaklik kruidagtige, meerjarige plante; ’n paar is een- of tweejarige plante of lae halfstruike met houtagtige stamme. Die blare is teenstandig, eenvoudig en meestal lineêr met ’n grysgroen of blougroen kleur. Die blom het vyf kroonblare en gewoonlik ’n gekartelde of getande randjie. Hulle is in feitlik al die spesies dof- tot donkerpienk. Een spesie, D. knappii, het geel blomme wat pers is in die middel. Sommige spesies, veral die meerjarige spesies, het ’n sterk, speseryagtige geur. Dianthus barbatus. Die angelier, D. caryophyllus. Dianthus monspessulanus. Dianthus carthusianorum. D. monspessulanus. Rooi D.caryophyllus. Dianthus caryophylus (rooi). Dianthus shinanensis. Dianthus:The Plant List Wikimedia Commons het meer media in die kategorie Dianthus. Wikispecies het meer inligting verwant aan Dianthus Hierdie artikel is vertaal uit die Engelse Wikipedia


Barberton is stad in die deelstaat Ohio en geleë aan die Tuscarawasrivier, ongeveer 13km suid van Akron. Die omgewing was oorspronklik die woonarea van die Delaware-Indiane. Die eerste nedersetting was gestig deur Ohio Barber in 1890 en het in 1891 dorpstatus verwerf. Die nedersetting was gestig om die sout onder die grond te ontgin. Die stad se ekonomie berus deesdae op vervaardiging; chemiese middels, rubber goedere, swaar stoomketels en verskeie metaal en yster produkte word hier vervaardig. Collier's Encyclopedia, Crowell-Collier Educational Corporation, Volume 3, Bladsy 613. Hierdie artikel is ’n saadjie. Voel vry om Wikipedia te help deur dit uit te brei.


Vasco Núñez de Balboa (Jerez de los Caballeros (Spanje), 1475 – Acla (Panama), 21 Januarie 1519) was 'n Spaanse conquistador, stigter van die kolonie te Darién in die huidige Panama en die stigter van die eerste Spaanse stad op die Amerikaanse kontinent. Hy was ook die leier van die eerste ekspedisie wat die Stille Oseaan vanuit die weste bereik het. Balboa vaar in 1500 met Rodrigo de Bastidas na die Nuwe Wêreld. Op hierdie ekspedisie is die kus van Colombia en Panama verken. Daarna vestig hy hom as 'n planter op Hispaniola. Hy raak egter diep in die skuld, en vlug in 1510 as verstekeling aan boord van 'n skip van Martín Fernández de Enciso, wat gestuur is om die jong kolonie San Sebastián by die Golf van Urabá (in Colombia) te ondersteun. Die kolonie was egter al opgegee, en bowendien raak die voorraad in 'n skipbreuk verlore. Balboa lei 'n opstand teen Enciso, neem die leiding oor, en stig 'n nuwe kolonie, genaamd Darién, aan die westelike oewer van die golf.


Die Suid-Afrikaanse Klas 20E van 2013 is 'n Suid-Afrikaanse elektriese lokomotief van die Transnet Freight Rail-era. In Augustus 2013 is die eerste van vyf-en-negentig Klas 20E-dubbelspanning elektriese lokomotiewe vir Transnet Freight Rail op sy onderstel laat sak in Changsha, China. Tien van dié lokomotiewe is deur die Zhuzhou Electric Locomotive Co., Ltd. in China gebou, en die res is deur 'n konsortium in Suid-Afrika gebou. Die eerste tien (van 95) 3 kV gs/25 kV ws dubbelspanning Klas 20E-elektriese lokomotiewe vir Transnet Freight Rail is in China gebou deur Zhuzhou Electric Locomotive Company, 'n filiaal van die China South Locomotive and Rolling Stock (CSR), China se voorste treinvervaardiger. Die eerste twee van hierdie lokomotiewe, no. 20-002 en 20-003, is by Durbanhawe afgelaai op 14 November 2013. 'n Verdere drie, no. 20-001, 20-004 en 20-005 het op 18 Desember 2013 in Suid-Afrika aangekom. Die kontrak dui op Zhuzhou se grootste enkele oorsese bestelling van elektriese lokomotiewe tot op hede.


In die Egiptiese mitologie was Sechmet of Sachmis oorspronklik die oorlogsgodin asook die godin van heling van Bo-Egipte. Sy word voorgestel as ’n leeuwyfie. Daar is geglo haar asem het die woestyn geskep. Sy is beskou as die bewaarder van die farao's en het hulle in oorlog aangevoer. Hierdie artikel is ’n saadjie. Voel vry om Wikipedia te help deur dit uit te brei. Wikimedia Commons het meer media in die kategorie Sechmet.


Uniformitarianisme (of uniformitarisme of uniformisme of gelykmatigheid) is die naturalistiese filosofiese aanname dat dieselfde natuurlike wette en prosesse wat tans in die heelal werk nog altyd in die heelal in die verlede en oral van toepassing was. Dit het die konsep ingesluit dat "die huidige is die sleutel tot die verlede" en funksioneer op dieselfde tempo's. Uniformisme word veral gebruik in geologie en ook ander velde van die wetenskap. Alhoewel naturalisme se moderne geoloë aanvaar dat geologie oor lang tydperke plaasgevind het, het hulle nie langer 'n streng geleidelike siening nie. Uniformitarianisme, geskep deur William Whewell, is oorspronklik in teenstelling met katastrofisme voorgestel deur die Britse naturaliste in die laat 18de eeu, wat begin het met die werk van die Skotse geoloog James Hutton. Later is dit verfyn deur John Playfair en gewild gemaak deur Charles Lyell se beginsels van geologie in 1830. Een voorbeeld is Derek Ager. Kyk bv Up with Catastrophism! Hierdie artikel is ’n saadjie. Voel vry om Wikipedia te help deur dit uit te brei.


Die Tweede Oorgangstydperk is ’n periode in die geskiedenis van Antieke Egipte toe wanorde vir ’n tweede keer geheers het, tussen die Middel- en die Nuwe Ryk. Dit is veral bekend as die tyd toe die Hyksos van Wes-Asië hul verskyning in Egipte gemaak het en wie se bewind oor die 15de Dinastie gestrek het. Nadat ’n sentrale mag weer herstel is, het die Nuwe Ryk ontstaan. Dit was die mees vooruitstrewende periode van Egipte en die hoogtepunt van sy mag. Shaw, Ian, red. (2000). The Oxford History of Ancient Egypt. Oxford University Press. p. 481. ISBN 0-19-815034-2. Hierdie artikel is ’n saadjie. Voel vry om Wikipedia te help deur dit uit te brei.


Die wapen van die Koninkryk van Jordanië is Jordanië se amptelike heraldiese simbool en is 1921 amptelik in gebruik geneem. Hierdie wapen was ook in gebruik in Transjordanië (1921-1928), 'n mandaat van die Volkebond. Simboliek in Engels: http://kingabdullah.jo/index.php/en_US/pages/view/id/155.html Hierdie artikel is ’n saadjie. Voel vry om Wikipedia te help deur dit uit te brei.


Gale is ’n krater op Mars naby die noordwestelike deel van die Aeolis Palus. Dit is 154 km in deursnee en die ouderdom daarvan word op sowat 3,5-3,8 miljard jaar geraam. Die krater is genoem na Walter Frederick Gale, ’n amateur-sterrekundige uit die 19de eeu van Sydney, Australië. Aeolis Mons is ’n berg in die middel van Gale; dit is sowat 5,5 km hoog. Aeolis Palus is die vlakte tussen die noordelike wal van Gale en die noordelike voetheuwels van Aeolis Mons. Peace Vallis loop van die kraterheuwels na die Aeolis Palus daaronder en lyk of dit uitgekerf is deur vloeiende water. Die Nasa-verkenningstuig Curiosity het op 6 Augustus 2012 daarnaby geland. Curiosity verken Aeolis Mons en omliggende gebiede. ’n Buitengewone eienskap van Gale is ’n enorme heuwel van sediment wat sowat 5,5 km bo die noordelike kratervloer en sowat 4,5 km bo die suidelike kratervloer uitstyg. Die sediment kon oor ’n tydperk van 2 miljard jaar daar gestort gewees het. Die oorsprong van die heuwel is nie bekend nie, maar navorsing dui daarop dat dit oorblyfsels is van sedimentlae wat die krater eens volledig gevul het.


Hamad Internasionale Lughawe (IATA-kode: DOH, ICAO: OTHH) (Arabies: مطار حمد الدولي) is 'n internasionale lughawe in Doha, die hoofstad van Katar. Voorheen bekend as "Nuwe Doha Internasionale Lughawe", was Hamad Internasionale Lughawe oorspronklik veronderstel om die ou Doha Internasionale Lughawe as Katar se enigste internasionale lughawe reeds in 2009 te vervang, maar ná 'n reeks duur vertragings, is die lughawe uiteindelik op 30 April 2014 met 'n seremoniële landing van Qatar Airways vanaf Doha Internasionale Lughawe geopen. Die nasionale lugdiens Qatar Airways en al die ander rederye het op 27 Mei 2014 formeel na die nuwe lughawe verskuif. "ICAO-kode" (PDF). Besoek op 2014-05-26. "Bahrain AIM" (PDF). Geargiveer vanaf die oorspronklike (PDF) op 2014-05-27. Besoek op 2014-08-02.


Die Mirage III is 'n supersoniese vegvliegtuig ontwerp deur Dassault Aviation in die middel-1950's, en vervaardig in Frankryk en ook 'n aantal ander lande. Die veelsydigheid van die ontwerp het Dassault in staat gestel om opleidings-, verkennings- en grondaanvalweergawes te produseer, sowel as die Dassault Mirage 5 variant te ontwikkel. Dit was 'n suksesvolle vegvliegtuig en is aan vele lugmagte ter wêreld verkoop, terwyl dit vir meer as twee dekades in produksie was. Tans is die Pakistanse Lugmag die grootste operateur van Mirage III vegters, met 75 vliegtuie wat nog in diens is. Dit was die eerste Europese vegvliegtuigontwerp wat in staat was om die spoed van Mach 2 in horisontale vlug te oorskry. Lys van vegvliegtuie


Napata was ’n stadstaat van Antieke Nubië op die wesoewer van die Nylrivier (naby die moderne dorp Karima in Soedan). Napata is in die 15de eeu v.C. deur die Egiptiese farao Toetmoses III gestig nadat hy Nubië verower het. Die nabygeleë berg Djebel Barkal is beskou as die grens van die Nuwe Ryk. In 1075 v.C. het die hoëpriester van die tempel van Amoen in Thebe, die destydse hoofstad van Egipte, so magtig geword dat hy die farao se mag oor Bo-Egipte ingeperk het. Dit was die begin van die Derde Oorgangstydperk (1075-664 v.C.). Die verdeling van mag het die Nubiërs in staat gestel om hul onafhanklikheid terug te kry. Hulle het die Koninkryk van Koesj gestig met Napata as hoofstad. Die stad is eindelik in 23 v.C. tot op die grond afgebreek nadat die Romeinse prefek van Egipte die koninkryk binnegeval het. Augustus, "The Deeds of the Divine Augustus," Exploring the European Past: Texts & Images, 2de uitg., red. Timothy E. Gregory (Mason: Thomson, 2008), 119.


Die Delawarebaai (Engels: Delaware Bay) is 'n estuarium ('n breë, tregtervormige riviermonding) aan die noordooskus van die Verenigde State van Amerika waar die Delawarerivier in die Atlantiese Oseaan uitmond. Die baai word binnelands deur die deelstate New Jersey en Delaware begrens. Dit beslaan 'n oppervlak van 2 030 vierkante kilometer. Die hawens langs die baai word deur die Delaware River and Bay Authority bestuur. Cape Henlopen en Cape May is aan weerskante van die estuarium se bek langs die Atlantiese Oseaan geleë. Die Cape May-Lewes Veerboot oorkruis die baai vanaf Cape May in New Jersey na Lewes in Delaware. Die oewers van die baai bestaan grootliks uit soutmoerasse en moddervlaktes. Slegs klein gemeenskappe bewoon die oewers van die laer baai. Naas die gelyknamige Delawarerivier vloei die volgende riviere in die baai in: Vanuit die deelstaat Delaware: Christina River Appoquinimink River Leipsic River Smirna River St Jones River Murderkill River Vanuit die deelstaat New Jersey: Salem River Cohansey River Maurice River Die baai, waar soet rivierwater oor etlike myle met seewater meng, fungeer as broeiplek vir verskeie akwatiese spesies, met inbegrip van die Atlantiese hoefysterkrap (Limulus polyphemus).


'n Kompakte motor (Amerikaans), of 'n klein gesinsmotor (Brits), is 'n klas motorvoertuig wat groter is as 'n subkompakte motor maar kleiner as 'n mediumgrootte motor, rofweg gelyk aan die C-segment in Europa. Die huidige kompakte motorgrootte, soos gedefinieer deur die VSA Environmental Protection Agency (EPA), vir die VSA en vir die internasionale modelle onderskeidelik, is ongeveer 4100 mm en 4450 mm lank vir luikrugmotors, of 4400 mm en 4750 mm lank vir cabrio, sedans of stasiewaens. Veeldoelige voertuie en sportnutsvoertuie gebaseer op klein gesinsmotor het soortgelyke groottes wat wissel van 4200-4500 mm in die VSA, en van 4400-4700 mm vir die internasionale modelle. In Japan word 'n voertuig wat oor die 3.4 m lank, 1.48 m breed en 2 m hoog is en met 'n enjin groter as 660 cc, maar minder as 4.7 m lank, 1.7 m breed en 2 m hoog en met enjins tot 2000 cc groot beskou as 'n kompakte voertuig. Die meetstandaarde is absoluut, wat beteken dat spesiale voorsiening nie vir SNVs, miniwaens, stasiewaens of luikrugmotors gemaak word nie.


Vir die klas Delta Cephei- veranderlike sterre, sien Cepheïed. Delta Cephei, of δ Cep, is die Bayer-naam van ’n dubbelster (δ Cep A en B) sowat 887 ligjare van die Aarde af in die sterrebeeld Kefeus (Cepheus). Op hierdie afstand neem die ster se skynbare magnitude af met 0,23 weens gas en stof in die gesigslyn. Dit is die prototipe-ster van die Cepheïed-veranderlikes wat periodieke helderheidswisselings ondergaan. Delta Cephei is een van die naaste van hierdie soort veranderlike sterre aan die Son – net Polaris is nader. Sy veranderlikheid word veroorsaak deur gereelde pulserings in die buitenste lae van die ster. Dit wissel van magnitude 3,48 tot 4,37, en sy sterreklassifikasie wissel ook van spektraaltipe F5 tot G3. Die pulseringsperiode is 5,366341 dae, met die verheldering wat vinniger geskied as die verdowwing. Omdat die periode van dié klas veranderlikes afhang van die ster se helderheid, is Delta Cephei van besondere belang vanweë sy periode-helderheidsverhouding omdat hy een van die Cepheïede is waarvan die afstand die akkuraatste bepaal is. Dié akkuraatheid is deels daaraan te danke dat hy in ’n sterreswerm lê en aan die beskikbaarheid van presiese Hubble-ruimteteleskoop/Hipparcos-parallakse.


Tussen 1652 en 1796 was die Kaap onder die beheer van die VOC. In die sewentiende en agtiende eeu het die meeste Nederlandse stede hul eie maatstelsels gebruik. Die VOC het die Amsterdamse meeteenhede vir handel gebruik en die Rynlandse eenhede vir landsmetings. Tydens die jare na die Britse besetting van 1806, is die Amsterdamse eenhede deur Britse eenhede verplaas, maar die Rynlandse landmetingseenhede is behou tot die invoering van die metrieke stelsel in 1972. In die sewentiende eeu was die basiese eenheid van lengte in die Universiteitsstad Leiden die roede. Vanaf die middeleeue is die roede, 'n paal van ongeveer 4 meter lank, in Noord-Europa as 'n eenheid vir lengte gebruik. Die presiese lengte van die roede en van sy onderverdelings het van gebied tot gebied verskil. Die Rynlandse eenhede van lengte kom oorspronklik van die Rynlandse roede af. Die verwysingskopie van hierdie roede is 'n vertikale yster paal in die Utrechtse hof. Die roed is in twaalf "voete" gedeel, die voet is in twaalf duime gedeel en die duim in twaalf strepe.


Lockheed se Skunk works (Engels "skunk" beteken "muishond") verwys na vertroulik projekte (ook swartprojekte) wat hoofsaaklik vir die Amerikaanse Lugmag onderneem is/word. Die term word ook gebruik vir projekte wat werknemers sonder kennis van die maatskappy se bestuur uitvoer. Oorspronklik was die naam Skunk Works deur Lockheed Martin gebruik as 'n semi-amptelike naam vir die navorsing- en ontwerpsafdeling Skunk Werke, wat 'n belangrike rol gedien het in die ontwikkeling van baie, soms geheime, vliegtuigprojekte. Ben Rich en "Kelly" Johnson gee die oorsprong aan as Junie 1943 in Burbank, Kalifornië. Hulle verskaf basies dieselfde kronologie in hul outobiografieë, nou die amptelike Lockheed Skunk Works-storie: Die "Air Tactical Service Command" (ATSC) van die U.S. Army Air Force het vroeg in 1943 aan Lockheed Aircraft Corporation sy behoefte vir 'n straaljagter verduidelik. 'n Vinniggroeiende Duitse stralerbedreiging het Lockheed die geleentheid gebied om 'n vliegtuig te ontwikkel met die kragtigste stralerenjin wat die geallieerde magte op daardie stadium toegang toe gehad het, nl. die Britse Goblin.


Die Audi A3 is 'n kompakte motorvoertuig wat sedert 1996 deur die Duitse motorvervaardiger Audi gebou word. Die eerste twee geslagte A3 is gebaseer op die Volkswagengroep A platform, wat hulle deel met verskeie ander modelle soos die Audi TT, Volkswagen Golf, Volkswagen Caddy en Volkswagen Touran asook die Seat Leon, Seat Toledo en Škoda Octavia. Die derde generasie A3 gebruik die Volkswagengroep MQB platform. Audi het die A3-afgeleide S3 in 1999 vrygestel, slegs as 'n drie-deurluikrug. Die inlynviersilinder 20V 1.8 L turbo-petrolenjin kom in twee kragleweringweergawes: 154 kW (207 pk) en 165 kW (222 pk). Vroeë modelle (1999-2001) het 154 kW (207 pk) moontlik 'n afgeskaalde Audi TT enjin. Latere modelle (2001-2003) het veranderlike kleptydreëling en 'n 165 kW (222 pk) enjin wat 'n maksimum 280 N·m wringkrag bied, die meeste daarvan beskikbaar vanaf 2200 tot 5500 rpm. Dit is die eerste keer dat 'n klein viersilinderenjin in 'n Audi S-reeksmotor gebruik is. Alhoewel sy bynaam "quattro" is, gebruik die S3 'n ander "op-aanvraag" vierwielaandrywing stelsel.


Die Nissan 300ZX is 'n sportmotor wat bemark was in nie-Japannese markte, identies aan die plaaslike Japannese "Z31" en "Z32" geslagte van die Nissan Z wat vanaf 1983 tot 2000 vervaardig is. Soos met al die ander geslagte van hierdie platform is die motors as die Fairlady Z bemark op die Japannese plaaslike mark. Op die Japannese mark is dit uitsluitlik deur "Nissan Bluebird Stores" verkoop vanaf 1983 tot die middel 2000 en in die Verenigde State van Amerika van 1984 tot die middel van 1996. Die 300ZX naam volg die numeriese konvensie wat met die Nissan S30 begin is, soos voorgestel deur Yutaka Katayama. Die "X" aanwysing se debuut was met die vorige generasie Z motor, die 280ZX, wat luukse en geriefgeoriënteerde funksies aangedui het. Die Z31 model van 1983-89 was die gewilder model, daar is 100 000 meer eenhede as die latere Z32 verkoop. Die Z31 het voortgegaan in die ou S30 markposisionering as 'n middelprysklas-sportmotor, maar die teikenmark van die Z32-geslag het elke modeljaar verander a.g.v. 'n gedurige hoër prysetiket.


Die Nissan GT-R is 'n 2-deur 2+2-sportkoepee wat deur Nissan gebou word en die eerste keer in Japan in 2007 vrygestel is. Dit is die opvolger van die Nissan Skyline GT-R hoewel dit nie meer deel van die Skyline-reeks is nie. Tussen 1969 en 1974, en weer tussen 1989 en 2002, het Nissan 'n hoë werkverrigtingweergawe van sy Skyline sedan as die Nissan Skyline GT-R vrygestel. Hierdie motor is bewys om ikonies vir Nissan te wees en behaal vele roem en sukses op beide die oop pad en resiesbane. Die Nissan GT-R, hoewel dit nie meer die "Skyline" embleem dra nie, het ooreenkomste met die Nissan Skyline GT-R, wat slegs beskikbaar was in die VSA as 'n grysmarkmotor. Soortgelyk aan die latere geslagte van die Skyline GT-R's, is die Nissan GT-R vierwielaangedrewe met 'n tweeling-turbo sessilinderenjin en het die kenmerkende vier ronde agterligte. Maar die GT-R is 'n heeltemal nuwe model wat min deel met sy Skyline-familie, en is 'n volledige herontwerp van die vorige Skylines eerder as 'n inkrementele evolusie; die vierwieldryf HICAS stelsel is verwyder en die vorige reguit-6 RB26DETT enjin is vervang met 'n nuwe V6 VR38DETT.


Die Ford 335 enjinfamilie was 'n groep kleinblok-V8-enjins wat deur die Ford Motormaatskappy gebou is van 1970 tot 1982. Die betekenis van die nommer "335" wat aan hierdie reeks Ford V8-enjins toegeken is, was afkomstig van die Fordbestuur wie besluit het dat 335 kub duim die minimumslagvolume van die enjin sou wees, met plek gelaat vir uitbreiding gedurende sy ontwikkeling. Die reeks is die Cleveland gedoop, omrede meeste van hierdie enjins in die Cleveland enjinfabriek gebou is. Hierdie artikel is ’n saadjie. Voel vry om Wikipedia te help deur dit uit te brei.


Die koningakkedis of Basilosaurus is ’n genus van vroeë walvisse wat 40 miljoen tot 34 miljoen jaar gelede tydens die Laat Eoseen voorgekom het. Die eerste fossiel van B. cetoides is in die Verenigde State ontdek en aanvanklik is geglo dit is die een of ander soort reptiel, vandaar die agtervoegsel -"saurus" in sy naam. Later is uitgevind dit is ’n soort seesoogdier. Fossiele van B. isis is in Egipte en Jordanië ontdek. Basilosaurus cetoides was 12 tot 20 meter lank en die grootste bekende seedier van die Laat Eoseen. B. isis was effens kleiner. Die koningakkedis se kop en brein was kleiner as vandag se walvisse. Daar word geglo hulle het daarom nie die sosiale vermoëns van moderne walvisse gehad nie. Geen volledige skelet van Basilosaurus is nog gevind nie, maar verskeie pogings is al aangewend om die ruggraat uit gedeeltelike skelette te rekonstrueer. Kellogg het geraam die dier het altesaam 58 werwels gehad na aanleiding van twee nie-ooreenstemmende, gedeeltelike skelette van B. cetoides uit Alabama.


Marthinus Jacobus Oosthuizen (1818 - 1897) was 'n Voortrekkerheld en boer. Hy is naby Uitenhage gebore en sluit aan by die Groot Trek. Hy het bekend geraak na sy heldedaad op 16 Februarie 1838 toe hy na die moord op Piet Retief eers sy eie gesin na veiligheid geneem het en hom toe so goed as moontlik verskans om die Zoeloe aanval af te wag. Hy hou hulle op eie houtjie terug vir 'n tydperk en jaag toe deur 1500 Zoeloes om ammunisie vir sy makkers te gaan haal. Hy het later in Natal gaan boer en is in 1897 oorlede. Ensiklopedie van Suidelike Afrika, Eric Rosenthal, 1967 Biografiese inligting op geni.com, besoek op 18 Desember 2014


Ballotina is 'n neoklassieke Kaaps-Hollandse huis by Kerkstraat 43, Tulbagh. Die huis is omstreeks 1815 vir die weduwee van ds. Hendrik Willem Ballot, Tulbagh se NG leraar van 1803 tot sy dood in 1814, gebou. Dit is moontlik dat die vermaarde argitek Louis Thibault 'n aandeel gehad het aan die ontwerp van die huis met sy oorgroot skuimraamvensters en buitengewone dubbeldeur. Hy was verwant aan mev. Ballot en het waarskynlik hier tuisgegaan tydens die oprigting van Tulbagh se drosdy, 3 km die dorp uit op die Winterhoekpad. In 1860 is 'n staatskool op Tulbagh gestig en word Ballotina ingerig om dit te huisves. Ná die inwyding van die nuwe kerk van die Tulbagh-gemeente in 1878 verskuif die skool na die Oude Kerk, maar twee jaar later terug na Ballotina. Hier bly dit tot 1905 toe die eerste volwaardige skoolgehou op die dorp gebou word. Die gebou was in gebruik as sodanig tot die aardbewing van 29 September 1969, toe dit gesloop moes word. Intussen het die akademikus en kampvegter vir die bewaring van die inheemse Kaapse boustyl Mary Cook van 1950 tot 1970 in Ballotina gewoon.


Norwich University of the Arts (Kunste-universiteit van Norwich; bekend as slegs NUA) is 'n universiteit in Norwich, in oostelike Engeland. Die instelling is in 1845 gestig as Norwich School of Design (Skool van Ontwerp). Volgens 'n samesmelting met Great Yarmouth College of Art word dit in 1989 herdoop as die Norfolk Institute of Art and Design (NIAD; Norfolk Instituut van Kuns en Ontwerp). Die skool is in 1994 as Norwich School of Art and Design (Skool van Kuns en Ontwerp) herdoop en weer in 2007 as Norwich University College of the Arts (NUCA). Die instelling het uiteindlik universiteit status in 2011 as Norwich University of the Arts in 2011 gekry. www.nua.ac.uk – Die universiteit se Webwerf. (en) "University guide 2015" (html) (in Engels). theguardian.com. Geargiveer vanaf die oorspronklike op 7 Junie 2019. Besoek op 21 Desember 2014. Hierdie artikel is ’n saadjie. Voel vry om Wikipedia te help deur dit uit te brei.


John Paterson (1821–1880) was 'n staatsman en handelspionier. Hy is in Aberdeen, Skotland gebore en kom in 1840 in die Kaap aan as 'n onderwyser. Hy vestig homself in Port Elizabeth waar hy 'n vername plek inneem. Hy help met die stigting van die Eastern Province Herald. In 1854 word hy lid van Kaapse Parlement waar hy Port Elizabeth verteenwoordig. In 1862 stig hy die Standard Bank van Suid-Afrika. Hy speel bankrot, maar bou later weer sy rykdom op. Hy sterf op die skip, American, onderweg na Kaapstad vanaf Engeland. Die dorpie, Paterson, is na hom vernoem. Ensiklopedie van Suidelike Afrika, Eric Rosenthal, 1967.


uMgun-gundlovu uMgungundlovu (ook bekend as Dingaanstat) was die koninklike hoofstad van Zoeloekoning Dingaan (1828–1840) en een van verskeie militêre komplekse (amakhanda) wat hy opgebou het. Hy het sy koninklike kraal in 1829 in die eMakhosini-vallei teen Leeukop (Singonyama), net suid van die Wit-Umfoloziriver opgerig. Die naam uMgungundlovu is afgelei van die Zoeloe-frase "ungungu we ndlovu", wat "die geheime konklaaf van die olifant" beteken. Sommige bronne verwys ook na uMgungundlovu as "die plek van die olifant". Die woord indlovu (olifant) verwys na die koning van die Zoeloes. In 1828 vermoor Dingaan sy half-broer, Shaka, en word so die koning van die Zoeloes. Hy stig sy koninklike kraal (of hoofstad) in 1829 by uMgungundlovu. Dit was ook een van sy militêre komplekse (amakhanda). Die kraal is in die eMakhosini-vallei, net suid van die Wit-Umfoloziriver, op die hellings van Leeukop geleë. Dit lê tussen twee strome, die Umkhumbane na die suide en Nzololo na die noorde.


Die Azerbeidjanse Lugmag (Azerbeidjans: Azərbaycan Hərbi Hava Qüvvələri) is die lugmag van die Gewapende Magte van Azerbeidjan. Die huidige Azerbeidjanse Lugmag is gevorm uit dele van die voormalige Sowjet Lugmag ná die ontbinding van die voormalige Sowjetunie aan die einde van die Koue Oorlog in Desember 1991. Dit is op 14 Februarie 1992 gestig, ná die Azerbeidjanse onafhanklikheidsverklaring op 18 Oktober 1991. Sedertdien het die lugmag ernstige terugslae ondervind, te wyte aan 'n gebrek aan hulpbronne, en het voortdurend gekrimp in grootte. Sedert İlham Əliyev president van Azerbeidjan is, word baie meer fondse egter aan die gewapende magte toegeken. Die hoofkwartier van die Azerbeidjanse Lugmag is in die hoofstad Bakoe.


Die Eridanus-sterrestelselswerm se middelpunt is sowat 75 miljoen ligjare van die Aarde af en bevat sowat 73 groot sterrestelsels (200 in totaal). Sowat 30% van hulle is elliptiese sterrestelsels en die ander 70% is spiraalsterrestelsels of onreëlmatig. Die stelsels kom in kleiner groepe voor wat losweg deur hul swaartekrag bymekaargehou word en dit lyk dus of hulle nog besig is om nader na mekaar te beweeg om eindelik ’n swerm van sowat 1014 M☉ te vorm. Die swerm is in die sterrebeeld Eridanus geleë, naby die Fornax-sterrestelselswerm, en word soms die "Fornax II-swerm" genoem. Sterrestelselswerm Sterrekundeportaal Omar, A.; Dwarakanath, K. S. (Maart 2005). "GMRT HI Observations of the Eridanus Group of Galaxies I" (PDF). Journal of Astrophysics and Astronomy. 26 (1): 1–33. arXiv:astro-ph/0503536. Bibcode:2005JApA...26....1O. doi:10.1007/BF02702451. Besoek op 2012-02-25. atlasoftheuniverse.com Koördinate: 03h 28m 13.8s, −20° 44′ 40″ Hierdie ruimteartikel is ’n saadjie. U kan help deur dit uit te brei.


Masochisme is om bevrediging uit pyn te verkry. M.a.w., dit is lekker om seer te kry. In die mediese vakterminologie verwys masochisme na 'n afwyking van 'n individu, waar die individu se behoefte om hom tot sy eie vernietiging toe deur 'n ander te laat oorheers en daarby 'n gevoel van bevrediging, dikwels van geslagtelike aard , te ondervind. Die afwyking is na die Duitse skrywer Von Sacher-Masoch (1835–1890) genoem wat in sy roman-figure 'n uitgesproke voorliefde vir leed en kwelling getoon het. Volgens die HAT van 1971 is masochisme: 'n abnormale sielsingesteldheid waarby die ondergaan van liggaamlike mishandeling 'n noodsaaklike middel vir seksuele bevrediging is. Masochisme word egter nie noodwendig slegs deur seksuele bevrediging geassosieer nie. 'n Masochis is iemand wat ly aan masochisme. Sadisme Hierdie artikel is ’n saadjie. Voel vry om Wikipedia te help deur dit uit te brei.


Die artikel is oor die skool in Pretoria, en moet nie met die gelyknamige skool in die Worcester verwar word nie. Hoërskool Montana is 'n sekondêre skool op die hoek van Dr Swanepoel- en Sesdeweg in Montana, Pretoria met Afrikaans as die primêre onderrigtaal. Hoërskool Montana is amptelik op 7 Januarie 1981 in 'n halfvoltooide gimnastieksaal, met 285 leerders en 16 personeellede, geopen. Mnr. HMG Davin is as waarnemende hoof aangestel en moes voorlopig sy intrek in die ou Raadsaal op die Kerkplein neem. Die skoolgebou is op 24 April van dieselfde jaar voltooi. Mnr. J L Schoeman is in 1982 as die eerste permanente hoof van die skool aangestel. Die skool se webtuiste Geargiveer 16 Oktober 2014 op Wayback Machine Facebook-bladsy Hierdie artikel is ’n saadjie. Voel vry om Wikipedia te help deur dit uit te brei. Koördinate: 25°40′25.68″S 28°14′34.44″O / 25.6738000°S 28.2429000°O / -25.6738000; 28.2429000


Lord Sydney Charles Buxton (1853 - 1934) was die Tweede Goewerneur-generaal van Suid-Afrika. Hy is in Engeland gebore en sy pa is Charles Buxton, 'n Britse parlementslid. Hy word in 1885 'n lid van die parlement, van 1892 tot 1895 was hy onder-minister van kolonies en van 1905 tot 1910 was hy Posmeester-generaal. In 1914 word hy Goewerneur-generaal van die Unie van Suid-Afrika. Hy word ook Hoë Kommissaires vir Suid-Afrika. Hy kry te doen met die moeilike tydperk van die Eerste Wêreldoorlog en die 1914-Rebellie. Hy ontvang onder andere 'n deputasie Afrikanervroue wat om begenadiging vra vir rebelleleiers. Hy keer in 1920 terug na Engeland. Ensiklopedie van Suidelike Afrika, Eric Rosenthal, 1967 Hierdie artikel is ’n saadjie. Voel vry om Wikipedia te help deur dit uit te brei.


Philip Michael Ondaatje (gebore 12 September 1943) is 'n Kanadese skrywer van romans en gedigte. Hy is in Ceylon (hedendaags Sri Lanka) gebore, het gedurende sy tienerjare in Engeland gebly, en het in 1962 homself permanent in Kanada gevestig. Ondaatje se roman The English Patient het in 1992 die Booker-prys gewen. Dit is deur Anthony Minghella verwerk in 'n Oscar-bekroonde rolprent met Ralph Fiennes, Kristin Scott Thomas en Juliette Binoche in die hoofrolle. Hierdie artikel is ’n saadjie. Voel vry om Wikipedia te help deur dit uit te brei.


Westfield Stratford City Stratford, Londen  Verenigde Koninkryk Opening 13 September 2011 Bestuurder Westfield Corporation Aantal winkels en diensverskaffers 350 Ankerhuurders Marks & Spencer John Lewis Waitrose Totale verhuurbare winkelruimte 175 000 m2 Aantal verdiepings 3 Webtuiste stratfordcity Westfield Stratford City is 'n winkelsentrum in Stratford, Londen. Met 'n totale verhuurbare winkelruimte van 175 000 m2 is die sentrum, wat op 13 September 2011 geopen is, een van die grootstes van sy soort in Europa. Dit is die derde grootste winkelsentrum in die Verenigde Koninkryk volgens verhuurbare winkelruimte na die Intu Metrocentre in Gateshead en die Trafford Centre in Groter Manchester. As ook die omliggende winkels ingereken word, is Westfield Stratford City selfs die grootste winkelsentrum in die Europese Unie. Westfield Stratford City is naby die Queen Elizabeth Olympic Park, East Village en Stratford se streek- en internasionale treinstasie geleë en maak deel uit van 'n groot ontwikkelingsprojek wat as Stratford City bekend staan. Volgens die ontwikkelaars lewer die sentrum 'n belangrike bydrae tot die plaaslike ekonomie deur die skepping van tot 10 000 permanente werkgeleenthede, waarvan 2 001 werkgeleenthede vir inwoners van Stratford.


Die Universidade FUMEC (Portugees: Universidade Fundação Mineira de Educação e Cultura of FUMEC) is 'n universiteit geleë in Belo Horizonte, Minas Gerais, Brasilië. Dit is in 1965 gestig. História da FUMEC, besoek op 21 Oktober 2014 http://ruf.folha.uol.com.br/2014/rankingdeuniversidades/ Wikimedia Commons het meer media in die kategorie Universidade Fundação Mineira de Educação e Cultura. (pt) FUMEC se webtuiste Hierdie artikel is ’n saadjie. Voel vry om Wikipedia te help deur dit uit te brei.


Stewart Wilken, ook bekend as Boetie Boer (geb. 11 November 1966), is ’n veroordeelde Suid-Afrikaanse reeksmoordenaar. Hy word beskou as ’n uiters ongewone reeksmoordenaar omdat hy twee verskillende groepe mense vermoor het: vroulike prostitute en jong seuns. Hy het ook sy eie dogter en stiefseun vermoor. Wilken het in 1990 begin moor. Hy is in Januarie 1997 aangekeer. Hy was in Port Elizabeth aktief. Hy is op 3 Februarie 1997 aangekla van 10 moorde en 5 aanklagte van sodomie. Hy is op 20 Februarie 1998 skuldig bevind aan sewe moorde en 2 aanklagte van sodomie. Hy is tot sewe keer lewenslange tronkstraf gevonnis. Volgens regter Chris Jansen sou hy die doodstraf gekry het as dit nog in Suid-Afrika geldig was. Wilken het sy eie adolessente dogter, Wuane, uit sy eerste huwelik vermoor. Hy het gesê haar stiefpa het haar seksueel gemolesteer en hy wou haar siel na God toe stuur. Hy het ook die seun van sy tweede vrou, Henry Bakers, vermoor. Hy het vir die polisie gesê hy het seks met Henry se ontbindende lyk gehad. Hy het ook beweer hy het een van sy slagoffers se tepels geëet.


Offshore is 'n roman deur Penelope Fitzgerald wat die eerste keer in 1979 gepubliseer is, en wat ook in dieselfde jaar met die Booker-prys bekroon is. Tematies ondersoek hierdie roman hoe sekere karakters hul lewens op die grens tussen in land en see ervaar. Hierdie artikel is ’n saadjie. Voel vry om Wikipedia te help deur dit uit te brei.


Talle gesegdes wat uit die Middeleeue dateer en in die destydse Germaanse tale gebruik is, word vandag nog in Afrikaans gebruik. Die oorspronklike oorsake wat tot hierdie spreekwoorde gelei het, is vir vele gebruikers van vandag onbekend, deels omdat die alledaagse lewe in die moderne wêreld so veel anders uitsien as in die Middeleeue, en deels ook omdat Suider-Afrika nie die ontwikkelinge en belewenisse van die Europese Middeleeue meegemaak het nie. Betekenis: Om in 'n tyd van nood bystand te verleen. Om 'n vesting soos 'n kasteel te kan verower moet 'n mens gewoonlik gate in die mure slaan. 'n Gat in 'n vestingmuur word ook 'n bres genoem. Soos vele militaristiese terme is dit afgelei van die Franse woord brèche, wat opening of gleuf beteken. Vir die verdedigers is 'n bres hoogs gevaarlik, aangesien die aanvallers sal probeer om daardeur binne te dring en die vesting aan die brand te steek. Voordat daar weer gepoog kan word om die bres met boumateriaal toe te maak, moet iemand "in die bres tree" om dit teen die aanvallers te verdedig.


Die Lenapilare (Russies: Ле́нские столбы́, Lenskije Stolbi) is ’n natuurlike rotsformasie aan die oewers van die Lenarivier in die verre Oos-Siberië. Die pilare is 150 tot 300 m hoog en is in van die Kambriese seebekkens gevorm. Die Lenapilare-natuurpark is van 2012 af ’n Unesco-wêrelderfenisgebied. Die terrein is minder as ’n dag se reis van die stad Jakoetsk, die hoofstad van die Republiek Sacha, af. Die pilare bestaan uit wisselende lae kalksteen, mergel, dolomiet en leisteen uit die vroeë tot sentrale Kambrium-periode wat ruwe punte gevorm het vanweë erosie. ’n Riviervaart kan deur ’n reisagentskap in Jakoetsk gereël word. ’n Mens kan ook op ’n toer gaan wat die Baikalmeer insluit, maar moet in gedagte hou Jakoetsk is die koudste stad ter wêreld en die riviervaarte begin sowat 1 400 km van die meer af. Daar is min moderne geriewe in dié deel van Siberië, behalwe as ’n mens met ’n passasierskip op die Lena vaar. Staproetes in die gebied is steil en soms gevaarlik. http://whc.unesco.org/en/list/1299/ "argiefkopie". Geargiveer vanaf die oorspronklike op 23 Januarie 2012.


Bulgar of Bolghar (Tataars: Болгар, Bolgar; Tsjoewasjies: Пӑлхар, Palchar) was van die 8ste tot die 15de eeu periodiek die hoofstad van Wolga-Bulgarye. Dit was geleë aan die oewers van die Wolgarivier, sowat 130 km van die moderne Kazan in wat nou die Spasski-distrik in die Russiese Republiek Tatarstan is. Wes daarvan is ’n klein moderne dorp wat sedert 1991 bekend is as Bolgar. Die terrein is sedert 2014 ’n Unesco-wêrelderfenisgebied onder die naam Bolgar Historiese en Argeologiese Kompleks. Die stad was van die 8ste eeu af ’n hoofstad van Wolga-Bulgarye. Die hoofstad is later weens invalle geskuif na Bilär. Nadat laasgenoemde tydens die Mongoolse invalle verwoes is, het die ou stad ’n sentrum van ’n aparte provinsie in die Goue Horde geword. In die tyd onder Mongoolse beheer het Bulgar baie ryk en tien keer so groot geword. Ná ’n oorlog in die 1380's en vroeë 1390's tussen twee khans het die rykdom afgeneem en is dit verskeie kere aangeval en geplunder. Dit is eindelik in 1431 deur Wasili II van Moskou verwoes.


The Sweetest Dream is 'n roman van Doris Lessing wat die eerste keer in 2001 gepubliseer is. Die roman se intrige speel af in Londen en 'n fiktiewe Afrika-land wat op Zimbabwe geskoei is, gedurende die 1960s, 1970s en 1980s. Lessing het hierdie roman geskryf in die plek van 'n beplande derde volume tot haar outobiografie, wat in dieselfde tydvak en ruimte sou afspeel, omdat sy sekere weerlose individue wat deelgeneem het aan haar lewensnarratief wou beskerm teen onnodige openbaring en betragting. Hierdie artikel is ’n saadjie. Voel vry om Wikipedia te help deur dit uit te brei.


In die taalkunde is 'n afleiding 'n woordvormingsproses waar nuwe woorde gevorm word deur middel van affiksering (d.w.s. deur affikse aan 'n stam te verbind). Wanneer daar na afleidings gekyk word moet dit nie verwar word met fleksie nie. Fleksie neem as invoer 'n woord en gee as afvoer 'n vorm van dieselfde woord wat gepas is binne 'n bepaalde grammatikale konteks, terwyl verskillende nuwe woorde gevorm word deur die proses van afleiding. Daar moet ingedagte gehou word dat die deelwoord 'n uitsondering is, omdat dit slegs deels verander en steeds sy vorige funksie behou, maar ook dan die funksie verrig waarna hy deels verander word. Ter voorbeeld kan die woord "skool" gebruik word. Die woord "skool" is 'n selfstandige naamwoord. Wanneer die woord as 'n werkwoord gebruik word kan dit as 'n afleiding beskou word. Deur die agtervoegsel '-agtig' by die woord skool te voeg, verander die selfstandige naamwoord na 'n byvoeglike naamwoord. 'n Nuwe lemma word ook gevorm wanneer die daar 'n '-s' by die woord "skool" gevoeg word, na 'n byvoeglike naamwoord of bywoord.


Love, etc is 'n roman deur Julian Barnes geskryf wat die eerste keer in 2010 gepubliseer is. Dit is die opvolgverhaal van Barnes se 1991 roman Talking It Over. Hierdie artikel is ’n saadjie. Voel vry om Wikipedia te help deur dit uit te brei.


Larry's Party is 'n roman deur Carol Shields geskryf wat die eerste keer in 1997 gepubliseer is. Die roman ondersoek hoe een gewone man se buitengewone talent om labarinte te skep hom verander in 'n universele menslike karakter. Dit het in 1997 die Orange-prys vir Fiksie gewen. In 2001 is dit verwerk in 'n musiekblyspel wat in Toronto op die planke gebring is. Hierdie artikel is ’n saadjie. Voel vry om Wikipedia te help deur dit uit te brei.


Majorka (Katalaans: Mallorca [məˈʎɔrkə]; Spaans: Mallorca [maˈʎorka]; vanaf Latyn: Insula Maior "groter eiland", later Maiorica "die groter een", in vergelyking met Menorca "die kleiner een") is 'n Spaanse eiland in die Middellandse See en is die grootste eiland van die Baleariese Eilande. Dit is ongeveer 160 km van die ooskus van Spanje en het 'n oppervlakte van 3 640,11 km². Die hoofstad en grootste stad is Palma de Mallorca, sowel van die eiland as van die provinsie Baleariese Eilande. Daar is twee bergreekse aan weerskante van die eiland, parallel met mekaar, wat van suidwes na noordoos strek. Tussen die bergreekse is 'n vrugbare vlakte. Die ekonomie bestaan uit vissery en boerdery. Die eiland is ook bekend vir sy muskadel- en montana-wyne. Lys van eilande van die Middellandse See Collier's Encyclopedia, Crowell-Collier Educational Corporation, Volume 15, Bladsy 284. Wikimedia Commons het meer media in die kategorie Majorka. (en) Toerisme-inligting oor Majorka op Wikivoyage (ca) (es) Amptelike webwerf Hierdie artikel is ’n saadjie.


Ds. Johann Augustinus Koch (11 Julie 1871, distrik Wakkerstroom, Transvaal – 14 Julie 1925, Stellenbosch) was ’n predikant in die Nederduitse Gereformeerde Kerk wat van 1898 tot 1923, toe hy om gesondheidsredes sy emeritaat moes aanvaar, agtereenvolgens die gemeentes Bredasdorp, Loxton, Albertinia, Christiana, Pearston en Kuilsrivier bedien het. Johann Koch was die kleinseun en naamgenoot van die dokter J.A. Koch, wat ongeveer 1842 uit Duitsland na Suid-Afrika gekom en in die Paarl gepraktiseer het en daar omstreeks 1866 oorlede is. Johann Koch die jonge is op Schuilplaats gebore en op Amersfoort deur ds. Frans Lion Cachet gedoop. Sy ouers het later na Middelburg, Tvl., verhuis en daar het hy sy eerste skoolonderwys in die publieke skool onder mnr. H. Keet ontvang. Aangesien dit eers sy plan was om onderwyser te word, het hy in 1889 die derdeklas-onderwyserseksamen afgelê. Toe dit later sy begeerte was om predikant te word is hy Stellenbosch toe, waar hy in 1892 matriek eerste klas gemaak het en die volgende jaar tot die Kweekskool toegelaat is nadat hy die admissie met lof afgelê het.


Ius promovendi is die reg van 'n hoogleraar (professor) om 'n wetenskaplike te bevorder, dit wil sê, die graad van doktor aan hom of haar toe te ken. Hierdie reg bestaan nog steeds, al is dit deesdae aan strenger reëls gebind. Gewoonlik verval dit vyf jaar na die emeritaat van die hoogleraar. Die reg van 'n instelling om doktorsgrade toe te ken word ook ius promovendi genoem. Hierdie artikel is ’n saadjie. Voel vry om Wikipedia te help deur dit uit te brei.


Stefanie Schäfer (* 16 Augustus 1963 te Wetzlar) is 'n Duitse vertaler. Stefanie Schäfer voltooi haar studie in die vakke Nederlands, Frans en Algemene Taalwetenskap aan die Universiteite van Heidelberg en Keulen, wat sy met haar meestersgraad afsluit. Sedert 1996 werk sy as vryskutvertaler van veral misdaadromans, maar ook fantasieboeke. Sy woon in Keulen. Stefanie Schäfer vertaal verhalende tekste en niefiksieboeke uit Nederlands, Afrikaans, Engels en Frans. Schäfer wen in 1997 die Hieronymusring (die heilige Hieronimus is die beskermheilige van vertalers by sowel die Rooms-Katolieke as die Ortodokse Kerk). Dit is 'n egte goudring wat vir uitmuntende vertaling aan vertalers as wisseltrofee toegeken word deur die Verband Deutschsprachiger Übersetzer Literarischer und Wissenschaftlicher Werke [Vereniging vir Duitstalige vertalers van letterkundige en wetenskaplike werke]. Sy verower die prys vir haar debuutvertaling uit Afrikaans: Burenfoxtrott (1996) oorspronklik geskryf deur Eben Venter (Foxtrot van die vleiseters, 1993). In 'n onderhoud met Die blaue Seite.de antwoord Schäfer dat sy "ongelooflik trots" daarop voel om die vertaler van 13 Ure deur Deon Meyer te wees. Sy het die roman in Afrikaans gelees en het daar en dan besluit om die teks te vertaal.


’n Ereksie is ’n fisiologiese verskynsel van die manlike geslagsorgaan by baie diersoorte waar die penis stywer en groter word deur opswelling. ’n Ereksie is die resultaat van ’n ingewikkelde interaksie van psigiese, neurologiese, vaskulêre en endokriene faktore. Dit hang meestal, maar nie uitsluitlik nie, saam met seksuele opwinding of aantrekking. Fisiologies word ’n ereksie veroorsaak deur die parasimpatiese deel van die outonome senustelsel en dit is dus nie heeltemal onder bewuste beheer nie. Wanneer ’n ereksie plaasvind, verslap die spierweefsels in die toevoerende aar sodat die penis se sponsagtige weefsel met meer bloed gevul word. Terselfdertyd vernou die afvoerende aar en die bloed bly dus in die penis "gevange". Die gevolg is dat die penis opswel, hard word en oplig, en gereed is vir geslagsgemeenskap. ’n Ereksie verdwyn wanneer die omgekeerde proses plaasvind, gewoonlik ná ejakulasie. Die vorm, hoek en rigting van ’n menslike ereksie kan grootliks van man tot man verskil. ’n Penis wat gedeeltelik styf is, maar nie heeltemal nie, word soms ’n semi-ereksie genoem en een wat nie styf is nie, word gewoonlik slap genoem.


Die landgoed en herehuis Timour Hall in Plumstead (Kaapstad) word deur die internasionale polisievereniging as 'n gastehuis gebruik. Hierdie kleinhoewe aan die Dieprivier is in 1784 aan Johan George Lochner van Mannheim (Duitsland) toegeken. Hy is die stamvader van die Lochner-familie in Suid-Afrika. In 1878 was Aletta Jacoba Smith, 'n kleindogter van William Duckitt, die eienaar en sy het die huidige naam aan die eiendom gegee. 'n Groot deel van die grond aan weerskante van die oorspronklike oprylaan in die rigting van die hoofweg en langs die huidige Timour Hall-weg het stadsuitbreiding ten prooi geval. Die huis is in die Victoriaanse styl met 'n Kaaps-Hollandse gewel. Voor is 'n groot stoep en agter verskeie buitegeboue. Weens die besondere argitektuur is hierdie eiendom van die Wes-Kaapse regering tot gedenkwaardigheid verklaar. Fransen, Hans: A guide to the old buildings of the Cape – a survey of extant architecture from before c1910 in the area of Cape Town, Calvinia, Colesberg and Uitenhage. Kaapstad: Jonathan Ball, 2004. ISBN 1-86842-191-0


Die NG gemeente Kuilsrivier is die oudste gemeente van die Nederduitse Gereformeerde Kerk in wat eens die dorp Kuilsrivier was, maar nou deel vorm van die metropolitaanse gebied van Kaapstad. Op 20 Januarie 1903 het die Ringskommissie van die Ring van Kaapstad op die dorpie Kuilsrivier vergader en tot die stigting van 'n gemeente met dieselfde naam besluit. Die lede van die Kommissie was: di. B.P.J. Marchand, A.F. Malan en J.P. van Heerden. Die kerkrade van Stellenbosch en Durbanville het afgevaardigdes gestuur en as voorstanders van die nuwe gemeente het verskyn: A.J. de Waal. F.C.L. Bosman, J.P. Bosman en P.A.M. Brink. As eerste kerkraadslede is benoem: Ouderlinge F.C.L. Bosman, P.A.M. Brink en A.J. de Waal; diakens D.F. de Villiers, J.P. Bosman. P. de Waal (J.sn.), P.F. de Villiers en P.F. de Wet. Ds. Marchand was konsulent. Voor hierdie datum het die predikant van Durbanville op vasgestelde datums dienste in die skoolgebou waargeneem. Origens moes die lede van die Kerk met perdekarre die lang afstande na Stellenbosch en Durbanville aflê om die eredienste by te woon en die sakramente te gebruik.


Die NG gemeente Warden is 'n Vrystaatse gemeente van die Nederduitse Gereformeerde Kerk. Die gemeente se kerkgebou is die grootste in die Vrystaat en een van die ses grootstes in Suid-Afrika Oorspronklik was daar sitplek vir 1 750 mense, maar met die inrig van die moederkamers is daar nou sitplek vir 1 652. Ná 'n lang gevoelde behoefte om 'n eie gemeente hier ter plaatse te hê, is met 'n meerderheidstem besluit om aansoek om afstigting van Harrismith en Vrede aan te vra. Die gemeente is toe eindelik op 28 Junie 1917 gestig en ds. J.P. van der Spuy was die eerste konsulent. Die eerste dienste is in die skoollokaal gehou en later in 'n tydelike sinkkerk. Daar bestaan onsekerheid oor die oorsprong van Warden se naam. Charles Pettman in sy Place Names of the O.F.S. (1922) sê die plek is genoem na maj. Warden, Britse resident in die Oranjerivier-Soewereiniteit, maar Robertson in sy Travellers' Guide for S.A. beweer Warden dra die naam van Charles Warden, eens op 'n tyd magistraat op Harrismith. Die eerste leraar, ds.


Die Oorlewendes is wetenskapsfiksie geskryf deur Johan Bredell (die skrywersnaam van snydokter en narkotiseur Jacobus Johannes Koekemoer) wat vir die ouderdomsgroep 10 – 14 bedoel was. In die voorwoord skryf Bredell dat die boek hoofsaaklik daarop gemik is om te toon dat daar nie iets soos "onbruikbare kennis" bestaan nie, maar slegs kennis wat wag op 'n geleentheid om gebruik te word. Ter stawing van sy argument, het hy by sy mediese kollega aangevoer dat 'n gemiddelde standerd agt-leerling van “vandag” (vroeë-1980's) oor al die kennis beskik wat nodig is om die Steentydperk eiehandig te beëindig. So het die tema ontstaan. Bredell het geensins dit ten doel gehad om 'n ruimte- of wetenskapfiksieverhaal te skryf nie. Hy wou slegs die karakters in 'n Steentydperk plaas sonder om 'n tydparadoks te veroorsaak op planeet Aarde: "Die lesers sal my hopelik vergewe as die vreemde wêreld waarop my helde hulle bevind byna identies aan ons eie is".


Die Goggomobil was 'n reeks mikromotors wat na die Tweede Wêreldoorlog deur Glas in die Beierse dorp Dingolfing geproduseer is. Glas het drie modelle op die Goggomobil platform geproduseer: die Goggomobil T sedan, die Goggomobil TS koepee, en die Goggomobil TL wa. Die enjin was 'n lugverkoelde, tweeslag, inlyntweesilindereenheid wat oorspronklik 245 cc verplaas het, maar later vergroot is na 293 cc en 392 cc. Dit het 'n elektriese pre-selektiewe oordragkas gehad, vervaardig deur Getrag, en 'n voetkoppelaar. Die enjin was agter die agterwiele gemonteer. Die vering was deur die aanwending van kronkelvere en swaaiasse rondom onafhanklik. Altesaam 214 313 sedans, 66 511 koepees en 3 667 transportwaens en bakkies is van 1955 tot 1969 gebou. Hans Glas GmbH is 'n voormalige Duitse motormaatskappy, wat in Dingolfing gebaseer was. Glas was oorspronklik 'n vervaardiger van plaasmasjinerie, en het ontwikkel tot 'n vervaardiger van bromponies en mettertyd ook motors. BMW het die firma in 1966 aangekoop, hoofsaaklik om toegang tot Glas se patente te verkry, aangesien hulle die eerste was om 'n tydreëlband te gebruik vir 'n oorhoofse nokas in 'n motoraanwending.


De Haan is 'n Belgiese munisipaliteit en kusdorp aan die Noordsee in die Vlaamse provinsie Wes-Vlaandere en het 12 577 inwoners (2014). Daar is verskeie hotelle en restaurante en dit is 'n sentrum vir toerisme. Plakkaat "Le Coq-sur-Mer", 1898 Sint-Monicakerk Tramstasie Vakansiehuis Die duine tussen De Haan en Wenduine Straat in die Concessie Die Belle Vue-hotel Die strand in Maart Duinpad, strand en Noordsee Amptelike webtuiste Wikimedia Commons het meer media in die kategorie De Haan. Hierdie artikel is ’n saadjie. Voel vry om Wikipedia te help deur dit uit te brei.


Die Wards of the City of London is die 25 kieswyke waarin die historiese middestad van Londen, die City of London (kort City genoem), vir verkiesingsdoeleindes verdeel is. In teenstelling met ander dele van die Britse hoofstad het die City sy eie historiese stelsel van plaaslike regering bewaar en is 19de en 20ste eeuse munisipale hervormings hier nie toegepas nie. So bestaan die City of London Corporation, die munisipale regeringsliggaam van die City, uit twee raadsliggame: die Court of Aldermen, wat tans hoofsaaklik seremoniële funksies vervul, en die Court of Common Council as hoof besturende liggaam. Die wards in die City of London het hul oorsprong in 'n middeleeuse regeringstelsel waarbinne baie klein buurte as selfregerende eenhede binne Londen kon bestaan. Hulle dien as kiesafdelings en politieke onderafdelings en is permanente seremoniële, geografiese en administratiewe entiteite binne die City of London. Hul grense is in 2003 en nog eens in 2013 nuut getrek, alhoewel die aantal wards ewemin verander is soos hul oorspronklike name. M.I.C. Borer: The City of London - a history. New York: D. McKay Co. 1978, bl. 112


Die Ruïne Böbikon is die ruïnes van 'n middeleeuse "motte" of heuwelkasteel op die gebied van die munisipaliteit Böbikon in die Kanton van Aargau. Daar is nie veel bekend oor die voormalige kasteel nie. Volgens argeologiese opgrawings is die kasteel vermoedelik rondom die jaar 1100 gebou. In 'n dokument uit die jaar 1113 word Erfridus van die familie "van Bebikon" genoem. Hy kon moontlik die kasteel gebou het. Die oorspronklike kasteel het uit 'n bering (ringmuur) bestaan waarbinne een gebou bestaan het. In die 13de eeu is die kasteel herbou. Die nuwe bering (ringmuur) het nou 'n vyfhoekige uitleg gehad en 'n beveiligde ingang aan die westekant. Aan die bergkant van die gebou is 'n toring gebou met fondasies van sewe maal sewe meter. Dit is onbekend wie hierdie "tweede" kasteel gebou het. Die opgrawings dui aan dat die kasteel vanaf die middel van die 13de eeu verlate was en toe vervalle geraak het. Peter Frey: Neues zur Baugeschichte der Burg Böbikon. In: Jahresschrift Nr. 18 der Historischen Vereinigung des Bezirks Zurzach. Zurzach 1987.


Will Hickey (*8 Augustus 1909, Volksrust – † 18 Desember 1989, Brits) was ’n Afrikaanse skrywer. Hoewel hy hoofsaaklik bekendheid verwerf vir sy jeugverhale (onder meer Twee vir 'n stuiwer en die Manela-trilogie) publiseer hy gedurende sy loopbaan ook verskeie kortverhale en radiovervolgverale. Willem Andries Hickey is op 8 Augustus 1909 te Volksrust gebore as die tweede oudste van ses kinders. Sy pa, Willem Andries Hickey (1863–1951), was verbonde aan die Departement van Paaie en sy ma, Christina Maria Frederika Bolton (1878–1960), was ’n huisvrou. Hulle verhuis voor sy skoolgaande ouderdom na Nylstroom (tans Modimolle), waar hy sy skoolopleiding ontvang. Die digter C. Louis Leipoldt was destyds die mediese inspekteur van skole, wat die talentvolle Will raaksien tydens sy besoek en aanbied om hom verder te laat leer. Hiervoor sou hy na Pretoria moes verhuis en by Leipoldt inwoon, maar Will se ma weier om op hierdie manier van haar kind afstand te doen. Toe hy in standerd agt is, koop sy pa ’n koffieplantasie naby Beira in Mosambiek, wat hy saam met sy oudste seun Thomas bedryf.


Die Canon EOS 450D (bekend as die EOS Rebel XSi in Noord-Amerika en EOS Kiss X2 in Japan ) is 'n 12.2 megapieksel digitale enkellensreflekskamera wat deel is van die Canon EOS lyn van kameras. Dit is die opvolger van die EOS 400D/Digital Rebel XTi. Dit is aangekondig op 23 Januarie 2008 en vrygestel in Maart en April 2008 in Noord-Amerika. Dit is opgevolg deur die Canon EOS 500D (Rebel T1i in Noord-Amerika) wat op 25 Maart 2009 aangekondig is. Soos sy voorgangers, pas dit EF en EF-S lense sowel as 'n groot keuse van die EOS stelsel bykomstighede. 12.2-megapieksel CMOS sensor. DIGIC III beeldverwerker 14-bit analoog-na-digitale seinomskakeling 3.0-duim 76 mm LCD monitor Lewendige sigmodus Nege-punt AF met middelkruis-tipe sensors Vier metingmodes, met behulp van 35-sones: plek, gedeeltelik, senter-geweegde gemiddelde, en evaluerende meting.


C.J. Hollenbach (*8 Augustus 1934, Upington – † 8 Maart 2003) was ’n Afrikaansonderwyser en digter. Coenrad Joseph Hollenbach is op 8 Augustus 1934 op Louisvaleweg, ongeveer 4 km buite Upington, gebore en hier word hy groot. Hy is die naasjongste van twaalf kinders. Op sesjarige ouderdom begin hy skoolgaan by die NG Sendingskool op Kameelmond ten weste van Upington op die noordoewer van die Oranjerivier. Die gesin trek later terug na Louisvaleweg waar hy die kerkskool van die Kongregasionalistiese kerk bywoon en keer daarna terug na Kameelmond. Hier sluit hy sy laerskooljare in 1948 af toe hy st. 6 (gr. 8) slaag. Van 1949 tot 1952 studeer hy aan die Hoërskool Carlton van Heerden op Upington. Sy skoolprestasies is goed en hy blink uit in atletiek, waar hy verskeie skoolrekords opstel en hy speel ook vir die kampioen senior ligaspan rugby. Op Oudtshoorn studeer hy in 1953 en 1954 aan die Bridgton Opleidingskollege (later die Onderwyskollege van die Suid-Kaap), waar hy aan die einde van 1954 die Gevorderde Onderwyssertifikaat vir Kleurlinge in die eerste klas verwerf.


Johan Pretorius (*14 Desember 1913, Ficksburg –† 19 Augustus 1986, Ficksburg) was ’n Afrikaanse skrywer wat sy populêre romans gepubliseer het onder Johan Pretorius en J.G. du P. Pretorius, asook onder sy skuilnaam Gawie du Plessis. Hy was 'n leksikograaf wat aan verskeie woordeboeke meegewerk het. Johan Gabriël du Plessis Pretorius is op 14 Desember 1913 op Talana in die distrik Ficksburg gebore as een van nege kinders van Gerrit Stefanus Pretorius (1869–1942) en Francina Barendina Snyman (1883–1922). Hy voltooi sy skoolloopbaan aan die Hoërskool Ficksburg. Aan ’n landboukollege verwerf hy hierna ’n diploma in landbou. In 1938 behaal hy sy M.A.-graad in Afrikaans-Nederlands aan die Universiteit Stellenbosch met ’n verhandeling oor Die enjambement in die verse van A. Roland Holst. Hy was hierna vir 'n geruime tyd lank hoofvertaler vir die Johannesburgse Stadsraad. Ná sy aftrede vestig hy hom op die plaas Bamboesberg naby Ficksburg, waar hy verder meegewerk het aan woordeboeke, insluitende tegniese woordeboeke en afkortingswoordeboeke.


Gert Jordaan (1857–1935) was ’n vroeë Afrikaanse skrywer. Gert Jakobus Jordaan is in 1857 gebore. Hy het saam met sy gesin op Cradock gewoon en was huisvriende van dr. D.F. Malan. Sy dogter is later getroud met dr. F.E. Geldenhuys, eerste redakteur van die Landbouweekblad en latere ambassadeur na Nederland. Gert Jordaan is in 1935 oorlede. Gert skryf as gewone boer ’n sedeprekie oor ’n aktuele kwessie aan sy landgenote. “Die muurkassie” word simbool van die sedeles wat hy vir die Afrikaner het. Oom Andries word deur konserwatiewe navolging van sy beginsels ryk en die Bybel word gereeld uit die muurkassie gehaal. Klein Andries trou met die sosiale Engelse vrou, Florence McWire. Hy word meegesleur deur die wêreldse sug na plesier en dit duur nie lank nie of die muurkassie word die bewaarplek vir kaarte en brandewyn. Die resultaat is armoede en na ’n oorsig van die armblanke-kwessie vermaan die skrywer sy lesers om die grond wat hulle van hulle voorvaders geërf het te bewaar en nie in vreemde hande te laat kom nie.


Willem (Petrus) van der Berg (1916–1952) was ’n Suid-Afrikaanse skrywer. Deur die loop van sy loopbaan publiseer hy verskeie romans en kortverhale. Willem Petrus van der Berg is op 11 April 1916 in die distrik Fauresmith in die Vrystaat gebore. Die eerste paar maande van sy lewe bly hy in Johannesburg, waar sy vader hom ontval terwyl hy slegs tien maande oud is. Sy moeder, Johanna van der Berg, verhuis hierna met hom en sy ouer broer, John van der Berg, wat self 'n  bekende skrywer is, na Edenburg in die Vrystaat. Hy matrikuleer aan die Hoërskool Edenburg en studeer dan vanaf 1933 aan die Grey-universiteitskollege in Bloemfontein, waar hy die B.A.-graad verwerf. Aan die Universiteit van Kaapstad behaal hy daarna die M.A.-graad in Filosofie. Vanaf 1937 is hy verbonde aan die Suid-Afrikaanse Uitsaaikorporasie (SAUK) as omroeper-regisseur, eers in Kaapstad en later in Durban. In 1938 word hy na Kaapstad verplaas en daarna is hy na Johannesburg waar hy diens doen aan die hoofkantoor van die SAUK. Willem is die eerste omroeper wat in Afrikaans verslag doen oor rugbywedstryde.


Ankh-Wennofer volg sy vader op as farao in Opper-Egipte. Hellenizing Art in Ancient Nubia 300 B.C. - AD 250 and Its Egyptian Models: A Study in "Acculturation", Deel 53 van Culture and History of the Ancient Near East, László Török, BRILL, 2011, ISBN 9004211284, ISBN 9789004211285


Hykie Berg (2 Mei 1978-) is 'n Suid-Afrikaanse akteur. Hy is bekend vir die rol van Darius du Buisson in Egoli: Plek van Goud en Conrad Bester in M-Net se sepie, Binnelanders. Hy het sedertdien in talle Afrikaanse rolprente gespeel. In 2011 neem hy aan die realiteitskompetisie Survivor South Africa deel en wen die reeks. Berg is op 2 Mei 1978 in Pretoria gebore en matrikuleer in 1996. Hy het in gr. 8 aan die Hoërskool Die Wilgers met dwelms begin eksperimenteer en was op 19 ’n volslae heroïenverslaafde. Ná sy rehabilitasie in Kaapstad het hy 'n diploma in drama aan die Universiteit Stellenbosch verwerf. My maak sy TV-debuut in die jeugreeks The Res (2003), gevolg deur 'n hoofrol in die drama Plek van die Vleisvreters (2004). In 2007 verskyn hy in sy eerste rolprent, Ouma se Slim Kind. Binnelanders (TV-reeks), 2009– as Conrad Bester Verskietende Ster, 2016 as Tomas Schuman Dis ek, Anna, 2015 as Marnus Retief Forsaken, 2015 as Neill Mooirivier 2015 as Stefan Malan Lien se Lankstaanskoene, 2013 as Dominee Gerhard Klein Karoo, 2013 as Meyer Labuschagne Pretville, 2012 as Tommie One Way


Bindusara se dood lei tot 'n burgeroorlog tussen sy seuns om die opvolging in die Maurya-ryk INDIAN HISTORY Dr. Sanjeevkumar Tandle, Lulu.com, ISBN 1-312-37211-7, ISBN 978-1-312-37211-5


Aśoka vaardig ses edikte uit wat as inskripsies in bergwande aangebring word. (geraamde datum) Ashoka in Ancient India Nayanjot Lahiri Harvard University Press, 2015, ISBN 0-674-05777-5, ISBN 978-0-674-05777-7


Ina Bergh is 'n Afrikaanse skrywer. Ina Bergh gaan skool in Wolmaransstad en studeer dan verder aan die Potchefstroomse Universiteit vir Christelike Hoër Onderwys. Sy is getroud en bly in Somerset-Wes in die Kaap. Sy skryf die romans “Vygiesdal se mense”, “Roos van Athene” en “Eienaars van Lizamore”. Sy skryf ook verskeie e-boeke. Lord Charles Sinclair moet in “Gekoopte bruid” binne een maand trou as hy nie sy titel en fortuin aan sy erfgenaam, die swartskaap in die familie, wil afstaan nie. Sy vriend stel voor dat hy met die eenvoudige Ansela Kelston, dogter van die Markies Kelston, trou. Die Markies het sy fortuin uitgedobbel en gaan tronk toe. Charles vind egter uit sy bruid is nie so eenvoudig as hy gedink het nie en sy minnares is nie ingenome met sy bruid nie. Nou moet hy kophou, want hier is ŉ fortuin op die spel. “Die verkeerde kuiergas” se hoofkarakter is Mitsi Maartens. Sy vlug as haar lewe in Johannesburg te erg raak, maar haar motor gaan staan op pad na Struisbaai.


Eerw. Gustav Adolf Zahn (Wasserthaleben, prinsdom Schwarzburg-Sondershausen, Duitsland, 15 April April 1808 – Steinthal, Ceres, Kaapkolonie 8 Maart 1890) was ’n sendeling van die Rynse Sendinggenootskap en baanbreker van die Duitse sending in Suid-Afrika. Zahn was die seun van Gottlieb Zahn en sy vrou, Amalie Koch. Hy word in Barmen aan die Rynse Sendinginstituut vir die sending opgelei. Op 5 Julie 1828 vertrek hy uit Düsseldorf oor Londen na Suid-Afrika, waar hy saam met J.G. Leipoldt (vader van C. Louis Leipoldt), P.D. Lückhoff (vader van die NG predikant P.D. Lückhoff) en T. von Wurmb een van die eerste vier Rynse sendelinge is. Ná oorlegpleging in Kaapstad, vertrek Zahn na Tulbagh om die bejaarde sendeling daar, Arie Vos, wie se salaris deur die Tulbaghse Hulpsendinggenootskap betaal is, by te staan. Met die aankoms van die jeugdige Zahn kom daar nuwe lewe op sendinggebied in hierdie arbeidsveld. Die werk brei uit na die nabygeleë Worcester en die omgewing van De Doorn 9459. Toe Vos in 1836 aftree, besluit die Tulbaghse Genootskap om die werk aan die Rynse Sendinggenootskap oor te dra, maar steun dit steeds geldelik.


Die Tweede Puniese Oorlog het gelei tot 'n groot vermindering van die Romeinse bevolking. Luuk De Ligt in: The Impact of the Roman Army (200 BC-AD 476): Economic, Social, Political, Religious, and Cultural Aspects, Proceedings of the Sixth Workshop of the International Network Impact of Empire (Roman Empire, 200 B.C.-A.D. 476), Capri, March 29-April 2, 2005 Deel 6 van Impact of Empire (Roman Empire, 27 B.C.-A.D. 406) (Series), BRILL, 2007, ISBN 9004160442, ISBN 9789004160446


Fridiburga was die dogter van die Alemanniese Hertog Gunzo. Sy was met die Merowingiese Sigibert III (638-656) verloof, het egter kort voor die troue ernstig siek geword. Volgens die Heiligenvita van St Gallus het Sigibert twee biskoppe met ryk geskenke vir Fridiburga gestuur, sodat hulle haar van die siektedemoon sou bevry, maar tevergeefs. Toe St Gallus Überlingen toe kom, die setel van die hertog, genees hy Fridiburga. Sy is toe Metz toe geneem, maar daar het sy uit die Königspalst in die Kerk van St. Stephan gevlug. Op die advies van die biskoppe het Sigibert afstand gedoen van sy huweliksplanne met Fridiburga en is in die jaar 646 met Chimnechild getroud. Fridiburga het non geword in die klooster van Metz St Peter, waar sy later Abdis geword het. Edward gesing Meister: In: Hans Martin swart Maier & 'n. (EDS.): Handboek van baden-württemberg se geskiedenis. Deel 1: Algemene Geskiedenis. Deel 1: Van prehistoriese tye tot die einde van die Staufer. Klett-Cotta, Stuttgart 2002, ISBN 978-3-608-91465-8. Ian N. Hout: Franke en Alamanne in die Merowingiese Tydperk.


Penélope Cruz Sánchez (gebore op 28 April 1974) is ’n Spaanse aktrise en model. Sy was die eerste Spaanse aktrise wat ’n Oscar of ’n ster op die Hollywood Walk of Fame gekry het. Sy het in 1991 op 15 jaar ’n agent gekry en op 16 haar akteursdebuut op televisie gemaak. Die volgende jaar het sy haar rolprentdebuut gemaak in Jamón, jamón, wat groot lof gekry het. Nog rolle in die 1990's en 2000's was in onder meer Open Your Eyes (1997), The Girl of Your Dreams (2000) en Woman on Top (2000). Sy het veral lof gekry vir haar hoofrolle in die 2001-prente Vanilla Sky, All the Pretty Horses, Captain Corelli's Mandolin en Blow. Sy het sedertdien in prente van verskeie genres opgetree, onder meer die komedie Waking Up in Reno (2002), die riller Gothika (2003), die Kersprent Noel (2004) en die aksie-avontuur Sahara (2005). Sy word hoog aangeskryf vir haar rolle in Volver (2006) en Nine (2009); sy het vir elkeen ’n Golden Globe- en Oscar-benoeming gekry.


Alexander Pechtold (gebore 16 Desember 1965 in Delft) is 'n Nederlandse voormalige politikus van die D66-party, 'n links-liberale, progressiewe politieke party met enkele sosialisties-demokratiese standpunte, onder ander oor kultuur, emansipasie en omgewingsake. Hy was burgemeester, minister, parlementslid, en politiek leier gewees. Pechtold is gebore in Delft maar grootgeword in Rhoon (beide lê in die provinsie Zuid-Holland). Nadat hy sy opvoeding aan die gimnasium in Rotterdam voltooi het, het Pechtold regte gestudeer aan die Rijksuniversiteit Leiden. Hy het die regstudie egter nie voltooi nie. Vervolgens het hy kunsgeskiedenis en argeologie gestudeer aan hierdie universiteit. Hy het op 'n doktorale tesis oor sewentiende- en agtiende-eeuse skilderkuns afgestudeer. Ook het hy in 1995 die diploma vir afslaer behaal. Pechtold begin sy loopbaan as afslaer by Van Stockums Veilings in Den Haag vir die veiling van skilderye. Van 1994 tot 2003 is hy 'n lid van die munisipale raad van Leiden, 'n paar keer onderbreek deur sy funksie as wethouer. Van 2002 tot 2005 is hy algemeen voorsitter van die D66-party. Van 2003 tot 2005 is hy burgemeester van Wageningen.


Owen Rhoscomyl (* 6 September 1863, Southport, Merseyside, Engeland - † 15 Oktober 1919, Londen Engeland) is ’n skuilnaam van Arthur Owen Vaughan. Vaughan is veral bekend vir die bydrae wat hy tot die Afrikaanse literatuurgeskiedenis gemaak het met sy, en sy vrou, Katherine Louisa Vaughan se boek Ou Hendrik se stories. As Owen Rhoscomyl publiseer hy verskeie Engelse romans en geskiedkundige werke. Robert Scourfield Mills is op 6 September 1863 in Southport, Merseyside in Engeland gebore. In sy grootwordjare ervaar hy verskeie ontwrigtings wat veroorsaak dat hy uiteindelik by sy ouma (aan moederskant) in Wallis grootword. Dit is ook sy ouma wat hom Owen begin noem. As vyftienjarige loop hy weg van die huis en gaan per skip na Amerika waar hy ondermeer as cowboy en prospekteerder werk. Na sy terugkeer na Engeland sluit hy by die Britse Weermag aan. (Tydens hierdie fase van sy lewe staan hy as Robert Milne bekend.) Hoewel hy geforseer word om uit die weermag te bedank, besluit hy om op eie stoom na Suid-Afrika te gaan met die uitbreek van die Anglo-Boereoorlog in 1899.


Die 2014 Formule Een Oostenrykse Grand Prix is op 22 Junie 2014 op die Red Bull Ring in Spielberg, Oostenryk gehou. Dit was die agtste wedren van die kampioenskapseisoen en is deur Nico Rosberg in sy Mercedes gewen.


Kruger se Hollanders was 'n groot groep Nederlandse immigrante wat veral sedert die stigting van die Zuid-Afrikaansche Republiek (ZAR) daarheen gekom het en 'n beduidende bydrae tot die staatkundige en kulturele ontwikkeling van die land gelewer het. Toe Engeland die Kaapkolonie in 1806 vir goed annekseer, kon die 26 000 oorblywende Europeërs Nederland nie veel skeel nie. Ook die Groot Trek, die stigting van die ZAR en die OVS en die Anneksasie van die ZAR in 1877 kon weinig indruk maak op die Nederlandse maatskappy. Op hierdie stadium was die Nederlandse politiek hoofsaaklik na binne gekeer, met weinige belange in die buitelandse doen en late. In die winter van die 1880–1881 kom daar 'n skielike belangstelling toe die nuus in Nederland te hore kom van die Boere wat die Britse anneksasie van 1877 met die wapen ongedaan wil maak. Die openbare mening 'herontdek' as't ware die bestaan van die blanke, "stamverwante" Boere, en hulle word vuur en vlam bygestaan. Hierdie Boereliefde was eintlik 'n uiting van die opkomende Nederlandse nasionalisme.


Play media ’n Draaias of rotasieas is die denkbeeldige as waarom ’n liggaam roteer. Dit is dus die versameling punte van ’n roterende voorwerp wat in rus is. Dié punte kan ook buite ’n liggaam lê; dit word ’n uitwendige draaias genoem. Die term word veral vir hemelliggame soos planete, sterre en mane gebruik. Die plekke waar die draaias die oppervlak van die hemelliggaam kruis, word die pole genoem. Die hoek tussen die draaias en die vlak waarteen ’n planeet om die Son beweeg, bepaal die seisoene. As die hoek klein is, is die verskille tussen die seisoene klein; as die hoek groot is, is die verskille ook groot. Hierdie artikel is vertaal uit die Nederlandse Wikipedia